ועדת הכספים, כנסת 20, פרוטוקול מספר 1049, 2018-05-23 09:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אני מקדם בברכה את שר החקלאות ופיתוח הכפר.

משה גפני: אנחנו נמצאים כאן במסגרת הפיקוח על תקציב משרד החקלאות והבקשה של השר לדיון, אבל גם של חברים נוספים, בקיצוץ במכסות המים לחקלאות שאנחנו נקדיש לזה חלק מהזמן.

משה גפני: לפני כן אני מבקש, אדוני השר, את הדיווח שלך קודם, אתה יכול כל על המשרד ובהמשך הסקירה גם לגבי הקיצוץ במכסות המים ואני מבין שזאת בעיה גדולה בחקלאות.

משה גפני: אני מבקש שאתה תציג את הדברים.

משה גפני: תדע שיש כאן חברים מאוד פעילים בנושא החקלאי ואתה מכיר אותם.

משה גפני: הם שמחים שאתה כאן ויש להם הרבה נושאים שהם רוצים להעלות ואנחנו גם נאפשר להם לעשות זאת.

אורי אריאל: שלום, בוקר טוב.

אורי אריאל: ברשות היושב ראש, המנכ"ל וחברי הכנסת, אורחים מכל קצוות הקשת החקלאית.

אורי אריאל: אני מבקש להתחיל בכמה דברים כלליים ואחרי כן סיון התקציבנית שלנו תיתן את הניצול התקציבי.

אורי אריאל: את נושא המים נשאיר לאחר כך.

משה גפני: כדאי שתעלה גם את זה.

אורי אריאל: אני אתחיל בנושא המים.

אורי אריאל: יש לנו כאן מישהו מאנשי האוצר?

תמר לוי בונה: כן.

אורי אריאל: מצוין.

אורי אריאל: אנחנו במשבר מים עמוק.

אורי אריאל: זאת לא שנה ראשונה ולא שנה שנייה אלא שנה חמישית של שנת בצורת.

אורי אריאל: למרות שמדינת ישראל הגיעה לסדר גודל של 650 מיליון קוב מים מותפלים, ואני חושב שאין לזה אח ורע בעולם ביחס לשימושים, עדיין אנחנו נמצאים בחוסר מים גדול מאוד.

אורי אריאל: אם אנחנו מנתחים את המציאות ברחבי הארץ, בצפון יש לנו בעיה מיוחדת כי זה אזור שהוא מנותק מהמערכת הארצית ואנחנו התרגלנו על השנים לשאוב מים מהצפון לדרום ובשנה האחרונה – אבל גם זו הקודמת – נמצאנו במציאות שדווקא הצפון פחות גשום ונוצרה שם בעיה כבדה מאוד.

אורי אריאל: אנחנו בתיאום עם החקלאים, התאחדות חקלאי ישראל וארגונים אחרים, הבענו לפני כבר כארבעה-חמישה חודשים את ההסכמה לוויתור על מים מרצון.

אורי אריאל: חקלאי שיש לו מכסה איקס אומר שהוא מוותר על חלק מהמכסה ובתנאי שהוא יודע שהוא מפוצה על כך.

אורי אריאל: אז קל לנו יותר לנהל את משק המים.

אורי אריאל: באיגום הזה של המים מחקלאים שוויתרו, אפשר לתת לחקלאים אחרים שחייבים את זה.

אורי אריאל: מה זה חייבים?

אורי אריאל: כולם חייבים אלא שיש הבדל בין גידולי שדה, גידולים חד שנתיים עונתיים, וכאשר לא זרעת, אתה לא משקה.

אורי אריאל: אתה לא יכול להגיד את זה לאבוקדו, למנגו ולשסק כי הם נטועים והם צריכים כל שנה מים.

אורי אריאל: לא רק שהם צריכים כל שנה מים אלא כל שנה צריכת המים עולה, עד גיל מסוים.

אורי אריאל: זאת אומרת, מטע צעיר עומד נניח על 250-300 קוב לדונם, מטע מבוגר על 700.

אורי אריאל: בתמרים אלה מספרים אחרים לגמרי.

אורי אריאל: אני לא אכנס לפירוט אבל ברור שהנטייה או באופן מעשי מה שיקרה זה העברת מים מגידולי שדה כמו תלתן, חיטה, אספסת וכן הלאה למטעים, כרם וכן הלאה.

אורי אריאל: זה דבר הכרחי כי אחרת הולכת כאן השקעה מאוד מאוד כבדה במטעים, אם אנחנו לא נדע להשקות אותם ולקבל את היבול מהם וכמובן את הפרנסה של החקלאים.

אורי אריאל: מאז תיקון 27 עדיין יש דברים שלא סגורים באזורים מסוימים אבל נאמר שבגדול הגיעו להבנות.

אורי אריאל: אנחנו לא סגורים על הפיצוי בגין ויתור על מים מרצון.

אורי אריאל: אסף או זאב תכף ירחיב בעניין הזה במספרים.

אורי אריאל: בסוף אנחנו מדברים על סדר גודל של עשרות מיליוני שקלים.

אורי אריאל: זה היה ב-2009.

אורי אריאל: בזה אני רוצה לסיים כרגע את נושא המים אבל נחזור אליו.

אורי אריאל: הייתה נוסחה שעבדה ב-2009 והיא עבדה לשביעות רצון כולם.

אורי אריאל: לא היה פיצוי מלא, היה ככה וככה, אבל זה היה בסדר.

אורי אריאל: החקלאים חיו עם זה.

אורי אריאל: מה ההבדל בין 2009 ל-2018?

אורי אריאל: שני הבדלים.

אורי אריאל: האחד, המצב החמיר יותר, ושנית, השתנו האנשים.

אורי אריאל: האקלים הוא אקלים, החקלאים הם חקלאים, האקוויפרים, השתנו מי שמנהל את המדיניות בכל המשרדים, בעיקר באוצר.

אורי אריאל: אין שום הבדל בעיני בין 2009 ל-2018.

אורי אריאל: מה שהיה נכון אז, נכון גם היום.

אורי אריאל: כך צריך לנהוג.

אורי אריאל: לסיכום.

אורי אריאל: אני חושב שהוועדה, אם היא יכולה לקבל החלטה וגם לפעול בעניין וכמו שאתה אומר, אתה מפשיל את שרווליך ונכנס לעניין - - -

משה גפני: אני לא אומר את זה כך, אבל זה מה שאני עושה.

אורי אריאל: בסדר.

אורי אריאל: בכל אופן, העיקר זו העשייה.

אורי אריאל: גדול המעשה מהדיבור.

אורי אריאל: להביא את זה לסיכום.

אורי אריאל: יש נכונות לתת נדמה לי סדר גודל של - אני לא רוצה לדבר בשם האוצר – שקל במקום שלושה שקלים.

אורי אריאל: זה לא מתקרב להבנה.

אורי אריאל: זה דבר אחר.

אורי אריאל: בעניין הזה צריך להגיע לסידור.

אורי אריאל: אני לא נכנס בכלל לפתרונות לטווח בינוני וארוך.

אורי אריאל: הטווח הבינוני והארוך הוא בעיקר התפלה בזה עוסק השר שטייניץ ומשרדו.

אורי אריאל: מדובר על תוספת של כ-300 עד 400 מיליון קוב מים מותפלים וכמובן חיבור הצפון לרשת ודברים נוספים שאני לא האיש ולא השר הממונה על זה ולכן אני לא רוצה להרחיב על כך.

משה גפני: אתה עכשיו עובר לתקציב.

משה גפני: זה בנושא המים.

משה גפני: עכשיו אתה מדבר על תקציב משרד החקלאות ופיתוח הכפר.

אורי אריאל: על המשרד.

משה גפני: לפני כן, מילה.

משה גפני: למה האוצר לא הולך לפי 2009?

משה גפני: השר צודק.

תמר לוי בונה: בשנת 2009 דובר על קיצוץ בן שלוש שנים, כלומר, קוצץ שנה אחרי שנה, ועל 100 מלמ"ק.

תמר לוי בונה: בשנה זו אנחנו מדברים על 20 מלמ"ק ולא על 100 מלמ"ק ועל שנה ראשונה של קיצוץ.

אורי אריאל: מלמ"ק, מיליון קוב.

יצחק וקנין: בכלל לא במקום.

תמר לוי בונה: משרד האוצר אכן רואה חשיבות בפיצוי על אף שמדובר על סדרי גודל גדולים בהרבה.

תמר לוי בונה: אנחנו נשמח להתיישב עם הצדדים, לדבר אתם ולסגור את הנושא בהקדם.

משה גפני: יש ויכוח על העובדות.

יצחק וקנין: העובדות בכלל לא נכונות.

משה גפני: תכף נגיע לדיון הזה.

משה גפני: אם העובדות הן שונות ממה שאת אומרת, נצטרך לשנות גם את התקצוב.

משה גפני: אני רק שאלתי כדי להשכיל בעניין הזה.

משה גפני: השר שואל למה זה שונה מ-2009 ואני שאלתי זאת.

משה גפני: חשבתי שהיא ה ולכת לומר שאנשים השתנו באגף התקציבים, אבל היא לא אמרה את זה.

איתן ברושי: אנשים השתנו והשליטה שלהם התחזקה.

אורי אריאל: כמה נושאים מהירים על המשרד.

אורי אריאל: לא סקירה על המשרד אלא כמה נושאים שהם על השולחן והם מבחינתנו מהווים נושאים בעייתיים.

אורי אריאל: תקציב לנושא הפוליסות בעניין מה שנקרא הטרור החקלאי, הפשיעה החקלאית, תקראו לזה איך שתרצו.

אורי אריאל: הייתה ועדת שרים בראשותו של השר גלעד ארדן, הייתה שם השרה איילת שקד ואנכי.

אורי אריאל: נדמה לי שהיה עוד שר והיה סגן שר האוצר חבר הכנסת יצחק כהן.

קריאה: הוא כבר לא חבר כנסת.

אורי אריאל: במילואים.

אורי אריאל: בקיצור, הייתה סקירה של המשרד לביטחון פנים לגבי מה שהוא עושה.

אורי אריאל: ההתרשמות של כולם, לפי הבנתי, שאכן הוא עושה.

אורי אריאל: הוא נתן 35 מיליון שקלים למועצות האזוריות, הוא מגביר את המתמיד ואת השומר החדש ומשלב בתוכו וכן הלאה.

אורי אריאל: הודיע סגן השר כהן שיקדימו את התקציב ל-2018 כי כרגע אין לנו כיסוי.

אורי אריאל: יש סיכום על 2019 ולגבי 2018 אין.

אורי אריאל: בינתיים עברה חצי שנה כך שממילא הסכום ירד במידה מסוימת.

אורי אריאל: קיבלנו תשובה מהגברת עדי חכמון, נדמה לי לפני יומיים, שהם מאוד בעד.

אורי אריאל: מאוד, מאוד, מאוד אבל זה יתבצע כאשר הם יחליטו שהמשרד לביטחון פנים ממלא את תפקידו.

אורי אריאל: אני מוכרח לומר שנער הייתי וגם זקנתי, אני לא יומיים כאן, ואני לא מקבל את זה.

אורי אריאל: אני אומר לך תמר שאני דוחה את המכתב הזה על הסף.

אורי אריאל: אני לא רוצה להגיד שהוא חצוף, אני לא רוצה להשתמש בביטויים קשים.

קריאה: אני אומר שהוא חצוף.

אורי אריאל: בבקשה, אל תעזרו לי.

אורי אריאל: אני מבקש, לפחות מהאורחים.

אורי אריאל: הוא לא מכתב שמתקבל ומתיישב על הדעת.

אורי אריאל: תסלחו לי, הוא ביטול מוחלט, כעפר הארץ, של דבריו של סגן השר.

אורי אריאל: אתם יכולים לעשות מה שאתם רוצים לעשות במשרד האוצר, אבל אני לא מבין אתכם ואני לא מקבל את זה.

אורי אריאל: אני אומר לוועדה שאני חושב שגם זה נושא שראוי שייכנסו אליו, תעשו מה שאתם יכולים.

אורי אריאל: זה לא במקומי ולא במקום שום דבר, אבל אני חושב שכולם כאן

אורי אריאל: מכירים את הנושא וכבר דשנו בו וחשבנו שהגענו לאיזושהי הבנה.

אורי אריאל: כאבק פורח, כחלום יעוף.

אורי אריאל: שנית.

אורי אריאל: נושא של עובדים זרים.

קריאה: זה גם כסף.

קריאה: זאת רק התחלה.

אורי אריאל: אני לא נכנס עכשיו.

אורי אריאל: ביקשתי שלא תעזרו לי.

אורי אריאל: אני נותן רק בריפים קטנים.

אורי אריאל: אנחנו מדברים על ניצול תקציב שזה הנושא.

אורי אריאל: אם יעלה מצד החברים או מאתנו הצורך להציג עוד דברים, נציג אותם.

אורי אריאל: עובדים זרים.

אורי אריאל: אנחנו הורדנו את עלויות העובדים הזרים ב-10 אחוזים.

אורי אריאל: הורדנו את המיסוי שזה דבר שטיפלו בו הרבה שנים.

אורי אריאל: זה הסתדר.

משה גפני: כשאתה אומר הורדנו, אתה מתכוון אתה ואני.

אורי אריאל: לא.

אורי אריאל: שר האוצר, אני, התאחדות חקלאי ישראל וחברי הכנסת.

אורי אריאל: כל אחד תרם את תרומתו.

איתן ברושי: קודם כל גפני.

איתן ברושי: בלי הוועדה כאן, זה לא היה קורה.

משה גפני: הייתה כאן מלחמה גדולה מאוד ועכשיו מתנהלת מלחמה על משהו אחר.

אורי אריאל: אני מבקש לתקן את דבריי לפרוטוקול.

אורי אריאל: בעקבות לחץ לא מתון של ועדת הכספים והעומד בראשה, ירד.

משה גפני: בוטל.

משה גפני: אין היטל על עובדים זרים בחקלאות.

אורי אריאל: זה דבר שהרבה שנים עלה כאן והוא סודר.

אורי אריאל: , גם סודר במידה מסוימת – אני מדגיש, לא הכול – העניין של הכרה בדמי קיום, אש"ל, והוצאות אלה לצורך מס.

אורי אריאל: זה לא סודר בצורה מספקת ואני רוצה לומר בבירור שאנחנו צריכים להעלות את זה לכיוון ה-900-950 שקלים.

אורי אריאל: כל ההוצאה כאן, זאת לא הוצאה קודם כל אלא הפסד הכנסה.

אורי אריאל: מדובר על סדר גודל של 8 מיליון שקלים.

אורי אריאל: יגיד מישהו שאלה 9 מיליון שקלים.

אורי אריאל: חברים, לחקלאים, לכל חקלאי, זה הרבה כסף.

אורי אריאל: למדינה זה המון כסף אבל זה אפשרי.

אורי אריאל: המדינה תעמוד בזה.

אורי אריאל: אנחנו לא מצליחים להתקדם גם עם זה.

אורי אריאל: אני קופץ לעניין עלות החלב או כפי שהוא נקרא, מחיר מטרה.

אורי אריאל: יש ועדה קבועה, מתמדת, שהיא מתכנסת מעת לעת ובודקת את המחירים לפי נוסחה ידועה של עלויות, הוצאות וכדומה.

אורי אריאל: הוועדה היא בראשות אגף התקציבים ואנחנו חברים בה.

אורי אריאל: אנחנו לא מובילים אותה.

אורי אריאל: לפני חג הפסח הוועדה החליטה שראוי להעלות את מחיר החלב.

משה גפני: בארבעה אחוזים.

אורי אריאל: קצת פחות.

אורי אריאל: 3.7 אחוזים.

משה גפני: כן.

משה גפני: הם דיברו אתי אתמול.

משה גפני: אני חשבתי לשאול אותך בנושא.

אורי אריאל: הנה.

אורי אריאל: כיוונתי לדעת גדולים.

אורי אריאל: המציאות בדרך כלל היא שהוועדה אומרת את דברה המקצועי לגמרי, ממש בלי פוליטיקה ובלי השפעות זרות.

אורי אריאל: יש נוסחה.

אורי אריאל: בודקים את ההוצאות.

אורי אריאל: הייתה הסכמה ואין ויכוח בוועדה המקצועית.

אורי אריאל: הוועדה הגישה את המלצותיה לשני השרים, קרי, לשר האוצר ואלי.

אורי אריאל: אני הבנתי, ואני עדיין חושב, שטוב לא להעלות את מחיר המוצרים המפוקחים לצרכנים.

אורי אריאל: פניתי לשר האוצר כבר פעמיים ואני לא זוכה לתשובה שזה בסדר לא להעלות את המחירים של המוצרים המפוקחים, שזה הלחם והחלב של האנשים הפחות חזקים, אבל צריך לפצות את המחלבות.

אורי אריאל: מה שקורה זה שמי שסופג את כל הפער הזה, אלה הן המחלבות והמחלבות אומרות עד כאן, יש גבול.

אורי אריאל: בסדר, רצינו לעבור את חג הפסח.

אורי אריאל: מפסח סופרים 49 ימים, שבעה שבועות וזה חג החלב.

אורי אריאל: גם זה הסתיים.

אורי אריאל: אין תשובה.

אורי אריאל: גבעת אוצר אינה עונה.

יצחק וקנין: כהערה.

יצחק וקנין: בהסכם השר חייב לחתום ולהוריד.

יצחק וקנין: זה הסכם שנחתם שאז עם החקלאים ועם המחלבות .

יצחק וקנין: חייב להוריד את המחיר.

יצחק וקנין: להוסיף או להוריד.

יצחק וקנין: הוא לא יכול לשחק בזה שהוא לא חותם.

אורי אריאל: אני הודעתי שברגע שתהיה הסכמה עם שר האוצר, אני אחתום.

אורי אריאל: אני רוצה לומר במפורש שאני לא אהיה הפראייר של מישהו, שאני חותם ושר אחר יסביר שהוא לא נותן להעלות את המחירים והוא שומר על הצרכנים.

אורי אריאל: בעיני לא עובדים כך.

אורי אריאל: יש הסכם - כבד את ההסכם שאתה חתום עליו.

אורי אריאל: כך אני למדתי בבית אבא, כך אני נוהג ואני מציע כך לנהוג.

אורי אריאל: בכל אופן, זו בעיה.

אורי אריאל: עדכון אחד קצר לגבי הצעת חוק עידוד השקעות הון בחקלאות.

אורי אריאל: גם כאן שותפים בכירים מובילים, עושים ועמלים, יושב ראש הוועדה, איתן ברושי וחברי כנסת אחרים.

משה גפני: וקנין.

אורי אריאל: וקנין והתאחדות חקלאי ישראל.

משה גפני: חיים ילין.

משה גפני: כולם.

איתן ברושי: אין על מה לברך.

איתן ברושי: לא צריך לחלק קרדיט.

אורי אריאל: יש מה לברך.

משה גפני: חכה, עוד מעט תשמע את איתן.

אורי אריאל: אני כאן בעיקר כדי לשמוע.

משה גפני: לגבי החלב, הם דיברו אתי אתמול.

משה גפני: אני לא כל כך מכיר את זה.

משה גפני: מדובר כאן על העלאה של אגורות.

משה גפני: זאת לא העלאה שמשפיעה על העניין.

אורי אריאל: אמרתי את דברי.

איתן ברושי: כמו עם הלחם.

אורי אריאל: העליתי את זה ביוזמתי.

אורי אריאל: בעיני זה נושא.

משה גפני: תמר, אתם תדעו לענות על זה?

אורי אריאל: בטח.

תמר לוי בונה: למיטב הבנתי, אדוני השר, משרדך עוד לא חתם על הצו ולפי הנוהל קודם כל משרד החקלאות חותם עליו.

אורי אריאל: לא הקשבת לדבריי.

אורי אריאל: אני אחזור על הדברים.

אורי אריאל: לפני דקה אמרתי שאני לא חתמתי בלי הסכמת שר האוצר, ותמר אמרה לי לחתום.

אורי אריאל: אני לא אחתום עד ששר האוצר יגיד שהוא מתכוון לחתום.

אורי אריאל: אני אחתום ראשון, אבל שתהיה הסכמה.

אורי אריאל: כרגע אין הסכמה.

אורי אריאל: להגיד לי טכנית לחתום, אצלי לא מתעכב מסמך אחד.

יצחק וקנין: אתם מורחים אותנו.

יצחק וקנין: אדוני, אני לא אעשה לך הנחות.

יצחק וקנין: אתה עכשיו מורח אותנו וגם היא מורחת אותנו, ואני אגיד לך למה.

אורי אריאל: אני מורח אתכם?

יצחק וקנין: אני אגיד לך למה.

אורי אריאל: אני מעלה את זה.

יצחק וקנין: לפני שלוש שנים היה אותו הדבר.

יצחק וקנין: יאיר לפיד לא חתם ומשך אותם ומשך אותם.

יצחק וקנין: אני אומר לכם את זה באחריות.

יצחק וקנין: זה עוד פעם חוזר על עצמו.

אורי אריאל: אני לא מסכים למילה שלך שאני מורח מישהו.

אורי אריאל: אני פועל בזה.

יצחק וקנין: החקלאים נמקים אחד אחרי השני.

אורי אריאל: אלה לא החקלאים.

יצחק וקנין: אלה החקלאים.

אורי אריאל: אלה המחלבות.

יצחק וקנין: החקלאים.

יצחק וקנין: תאמין לי, אני יודע.

אורי אריאל: אני אומר דברים ברורים.

אורי אריאל: הבעיה היא המחלבות.

אורי אריאל: החקלאי מקבל את מחיר המטרה במאה אחוזים.

אורי אריאל: הוא לא נפגע.

אורי אריאל: מי שנפגע, אלה המחלבות.

אורי אריאל: יכול להיות שהמחלבות יעשו סנקציות ואז החקלאים ייפגעו אבל התשובה של אגף התקציבים היא לא במקומה.

אורי אריאל: אני רוצה לומר את זה בצורה ברורה.

אורי אריאל: דברו אתנו על העניין ולא בטכניקות של מי יחתום ראשון.

אורי אריאל: אני אחתום ראשון אם תהיה הסכמה מצד שר האוצר.

אורי אריאל: דבר אחרון, החוק לעידוד השקעות הון בחקלאות.

אורי אריאל: העניין נמצא במשרד המשפטים לאישור הנוסח שהובטח שעד לשבוע הראשון של יוני הוא יהיה גמור ויוגש לכנסת.

אורי אריאל: אז זה חוזר אליכם וכאן יש הסכמה מקיר לקיר.

אורי אריאל: יש הסכמה גם עם האוצר, בעיקר עם רשות המסים שהיא הגורם המקצועי הדומיננטי כאן, אבל גם על דעת שר האוצר.

אורי אריאל: זאת אומרת, יש כאן הסכמה ואני מאמין שזה יעבור.

אורי אריאל: החוק הזה חל מתחילת השנה, גם אם הוא יעבור בעוד שבוע.

אורי אריאל: לא הפסדנו משהו במובן הזה שמישהו כרגע הפסיד משהו.

אורי אריאל: זה יחול מה-1 בינואר.

אורי אריאל: אני מסיים בזה לא כי נגמרו הנושאים שלפתחנו ואני מציע שסיון, התקציבנית שלנו, תתייחס.

משה גפני: בבקשה.

משה גפני: אם אפשר לא להאריך כי הישיבה לא ארוכה ורבים רוצים להתייחס לעניין.

משה גפני: דרך אגב, לגבי מחיר החלב.

משה גפני: די התביישתי בקטע הזה.

משה גפני: אני לא מכיר את זה, אני לא נמצא בתוך העניין.

משה גפני: אתמול דיברו אתי מתנובה והם צודקים.

משה גפני: אם הם ילכו לבג"ץ, הם יזכו.

משה גפני: להגיד שהוויכוח הוא מי יחתום ראשון, זה קצת מעליב.

תמר לוי בונה: אני רוצה לומר - - -

משה גפני: לא.

משה גפני: אל תגידי.

משה גפני: אין צורך.

תמר לוי בונה: אני אשמח להבהיר את דבריי.

משה גפני: לא.

משה גפני: אין מה להבהיר.

תמר לוי בונה: סדר החתימה הוא בחוק ולכן הקפדתי על כך.

בצלאל סמוטריץ': אבל אתם מוכנים לזה?

בצלאל סמוטריץ': השר אמר שהוא יחתום ראשון, אבל אתם מוכנים לזה?

אורי אריאל: שר האוצר מסכים?

בצלאל סמוטריץ': הוא יחתום ואתם תחתמו חמש דקות אחר כך?

תמר לוי בונה: כן.

תמר לוי בונה: אני מוכנה לברר אם ניתן לעשות שינוי מהחוק שזה לא נעשה באופן פורמלי.

משה גפני: יש לי בקשה אליך.

בצלאל סמוטריץ': אני רוצה לשבח את אגף התקציבים שפועל על פי החוק ומקפיד קלה כבחמורה על החוק כולל חוק התקציב שעבר כאן

בצלאל סמוטריץ': לפני חצי שנה ועד היום יש מאות מיליוני שקלים שעוד לא הגיעו לוועדה כי הם לא סגרו פניות.

משה גפני: אני מבקש להודיע לך תמר.

משה גפני: כנראה שאי אפשר לסמוך על הממשלה בדברים מסוימים.

חיים ילין: תמר, אני מוכן לחתום לך ראשון.

חיים ילין: אחרי כן ישברו את הראש.

משה גפני: חיים, תן לסיים את העניין הזה.

משה גפני: אני מבקש שתגידי לשר כמובן אבל תגידי לי.

משה גפני: אני אחליט מה אני עושה עם זה.

משה גפני: תגידי לי אם שר החקלאות חותם, מה עושה שר האוצר כמה דקות אחר כך?

משה גפני: אם הוא לא חותם בגלל משהו, אני רוצה להיכנס לעניין.

משה גפני: אני עוד לא יודע מה אני עושה עם זה.

קריאה: יש בעיה של דיו.

משה גפני: הרגשתי את עצמי קצת מבויש.

משה גפני: ויכוח בין שרים.

משה גפני: מזל שיש את ועדת הכספים.

אורי אריאל: יש הצעה איך לפתור את הבעיה ולא לפגוע בצרכנים וזה על ידי פיצוי המחלבות.

משה גפני: ברור.

אורי אריאל: אבל צריך להחליט או כך או כך.

משה גפני: ברור.

משה גפני: אנחנו מדברים על סדרי גודל שהם באמת לא גדולים כי אחרת הם יתמוטטו.

משה גפני: אתה שר החקלאות ואתה אחראי עליהם.

משה גפני: הם יתמוטטו.

משה גפני: הם ייפלו.

קריאה: מי יתמוטט?

משה גפני: המחלבות.

משה גפני: הרפתות.

אורי אריאל: לא.

אורי אריאל: הרפתות לא.

אורי אריאל: המחלבות, כן.

אורי אריאל: אם הן יתמוטטו, זו תהיה בעיה גם של החקלאים.

יצחק וקנין: אדוני השר יודע שזאת שרשרת.

יצחק וקנין: אלה לא רק המחלבות.

יצחק וקנין: המחלבות יפילו את זה למטה.

יצחק וקנין: אם הייתה היום הורדה של מחיר המטרה, האם זה לא היה מתבצע מיד על פי ההסכמים?

משה גפני: אתמול זה היה מתבצע.

יצחק וקנין: יש הסכמים כתובים.

חיים ילין: המחלבות לא היו מורידות אגורה.

חיים ילין: נשים את הדברים כפי שהם.

חיים ילין: כבר הייתה ירידה ולא הורידו את המחיר.

יצחק וקנין: נכון.

סיון ינקוביץ: בוקר טוב.

סיון ינקוביץ: כבוד היושב ראש, כבוד השר.

סיון ינקוביץ: סקירה קצרה על תקציב משרד החקלאות.

סיון ינקוביץ: זה ביצוע תשלומים בשנת 2017 – 2 מיליארד ו-200 מיליון שקלים.

סיון ינקוביץ: כ-20 אחוזים מזה מיועדים לשכר, והחלק הארי והגדול ביותר מיועד לתמיכות בחקלאות ובכפר – מיליארד ו-220 מיליון שקלים.

סיון ינקוביץ: זה פירוק המיליארד ו-220 מיליון שקלים של התמיכות.

סיון ינקוביץ: אפשר לראות כאן לפי סוגי תמיכות עיקריות.

סיון ינקוביץ: החלקים הגדולים באמת מיועדים לסבסוד פרמיות פיתוח בחקלאות, לנזקי טבע ואסונות טבע, חלק גדול תשלומים של הסכם המים הקודם, פיתוח הכפר, תמיכות בהתיישבות, חוק הגליל, מענקי השקעות ומחקר.

סיון ינקוביץ: אלה הם הסעיפים הבולטים והגדולים בתקציבי התמיכות.

סיון ינקוביץ: כאן ניתן לראות על פני השנים מה קרה לתקציב משרד החקלאות.

סיון ינקוביץ: רואים שהוא גם גדל באופן אבסולוטי וגם חלקו היחסי ביחס לשאר הנושאים שהמשרד מטפל בהם.

סיון ינקוביץ: רואים כאן גם את ההתכנסות והירידה בתקציבים של טיפול במפוני גוש קטיף.

אורי אריאל: אצלנו במשרד, מעבר לחקלאות עצמה ופיתוח הכפר, יש את מפוני גוש קטיף וצפון השומרון.

אורי אריאל: יש את מינהלת הבדואים בדרום, הרשות להסדרת הבדואים בדרום, יש גרעינים משימתיים ויש שירות לאומי.

אורי אריאל: ארבעה גופים שהם לא חקלאות פרופר אלא הם נספחים למשרד.

משה גפני: מה נשאר במפוני גוש קטיף?

אורי אריאל: מפוני גוש קטיף, אפשר להרחיב על זה אבל אני אומר משפט.

משה גפני: לא להרחיב.

משה גפני: תגיד כמה כסף צריך ואיפה זה עומד.

אורי אריאל: זה דומה למשכנתאות.

אורי אריאל: זה תקציב פתוח לפי ההחלטות של בית המשפט והוועדות הסטטוטוריות שמונו לצורך פיצוי.

אורי אריאל: ככל שיש החלטות, אמור להיות תקציב.

אורי אריאל: בגדול אנחנו בסדר עם האוצר, יש איזה פער קטן של מזומנים אבל זה לא העניין כאן.

אורי אריאל: אנחנו מתקדמים בסיום הוועדות של האנשים ושל המפעלים ויש לנו עוד כ-30, כמה עשרות משפחות שאנחנו מטפלים בהן ממש אחת-אחת.

אורי אריאל: לכל אחת יש יועץ מלווה.

אורי אריאל: אלה המשפחות הכי קשות.

אורי אריאל: אנחנו מקווים לסיים את זה בטווח של שנה ושכל אחת מהמשפחות תעבור במסלולים מאוד ייחודיים שבנינו יחד עם האוצר.

משה גפני: בנושאים הפתוחים מול ועדת הכספים כתבתם תקצוב מפוני גוש קטיף.

סיון ינקוביץ: כן.

סיון ינקוביץ: יש פנייה שעומדת עכשיו על שולחן הוועדה לתקצוב של שני הסכמים.

משה גפני: לא עודפים.

סיון ינקוביץ: לא עודפים.

סיון ינקוביץ: תקצוב של הרשאה להתחייב.

קריאה: 141 מיליון?

סיון ינקוביץ: 145.

קריאה: זה בנוסף ל-101 מיליון שהוצגו כאן.

סיון ינקוביץ: לא.

סיון ינקוביץ: זאת פנייה לגביה הועברו שאלות.

משה גפני: אנחנו נאשר את זה.

משה גפני: בסדר.

אורי אריאל: ויש את העודפים.

סיון ינקוביץ: יש את הפנייה של העודפים.

משה גפני: בעודפים יש את הבעיה עם הגרעינים.

אורי אריאל: לא.

אורי אריאל: אין לך בעיה.

משה גפני: יש לי בעיה גדולה.

משה גפני: נעזוב את זה עכשיו.

משה גפני: לא נתחיל ויכוח.

בצלאל סמוטריץ': חשבתי שאתה רוצה לברך על המפעל הזה.

משה גפני: אני כל הזמן מברך.

בצלאל סמוטריץ': על המפעל החשוב הזה שהשר אריאל מוביל אותו כבר שנים, של הגרעינים ואתה רוצה להצטרף ולהביא לזה עוד כסף מהאוצר.

אורי אריאל: ידידי, תן לי דקה.

בצלאל סמוטריץ': כך זה אתו כל הזמן.

בצלאל סמוטריץ': כשזה נוגע לכסף שלהם, הוא מחייך.

בצלאל סמוטריץ': בוא נעביר עוד כסף ונפתח את המפעל הזה.

אורי אריאל: חברים, תשימו לב.

אורי אריאל: הסכום הזה הוא סכום גדול מאוד.

אורי אריאל: הוא לא גדול אלא גדול מאוד.

אורי אריאל: אנחנו גמרנו לתמרן במשרד.

אורי אריאל: אנחנו פשוט לא יכולים להעביר יותר כסף לאף אחד.

אורי אריאל: נשארנו עם עודפים, בסדר, נניח שזה בסדר למרות שזה לא בסדר, 674 מיליון שקלים לדברים מחויבים.

אורי אריאל: זאת אומרת, יש בצד השני קליינט שמחכה לכסף.

אורי אריאל: זה לא אני וזה לא קשור לגרעינים.

אורי אריאל: אני מבקש מהוועדה לגמור את זה.

אורי אריאל: אמרת שבשבוע הבא יהיה דיון, נמתין עוד שבוע.

אורי אריאל: אני מקווה שתגמרו את זה.

אורי אריאל: העונש הזה לא מגיע לחקלאים.

משה גפני: לחקלאים אני לא מתכוון לעכב אפילו דקה.

משה גפני: תכף נדבר על העניין הזה.

משה גפני: העליתם אותו, אז נדבר עליו.

איתן ברושי: בשנים האחרונות לא הייתה העברה בסדר גודל כזה מכלל התקציב.

איתן ברושי: זה לא קרה.

איתן ברושי: זה שליש מתקציב משרד החקלאות שעובר להעברות.

איתן ברושי: זה מחייב כאן הסבר.

אורי אריאל: סיון תסביר.

איתן ברושי: למה עכשיו?

איתן ברושי: תביאו את זה כסעיף.

סיון ינקוביץ: כבר הייתי כאן פעמיים בדיונים על העודפים.

קריאה: היה סכום כזה?

סיון ינקוביץ: כן.

סיון ינקוביץ: התשובה היא כן.

סיון ינקוביץ: 30 אחוזים עודפים מחויבים מתקציב המשרד הם לא ערך חריג אלא הם ערך מובנה.

סיון ינקוביץ: המדובר כאן, שימו לב, על עודפים מחויבים למרות השימוש במינוח המטעה עודפים.

סיון ינקוביץ: לא מדובר כאן בתקציב שלא בוצע אלא מדובר על תקציב שבוצע ומשולם בשנה העוקבת.

סיון ינקוביץ: זאת אומרת, התחייבויות שניתנו או לספקים או לנתמכים בשנת התקציב 2017 ומשולמות בשנת התקציב 2018.

סיון ינקוביץ: ראיתם שאופי הפעילות של משרד החקלאות ברובו הוא מתן תמיכות לחקלאים, ובגלל שנהלי התמיכות הם כאלה שדורשים דוחות ביצוע מהחקלאים.

סיון ינקוביץ: זאת אומרת, הרבה פעמים הם דורשים או שהחקלאי יגייס הון עצמי כדי שהוא יוכל לבצע את ההשקעות בעצמו ורק אחר כך, אחרי שהוא מראה דוח ביצוע, המדינה משלמת את חלקה, או שהוא הגיש דוחות תקציב על מה הוא ביצע בכל שנת 2017 כתנאי למתן התשלום בגין ההתחייבות שיצאה לו.

סיון ינקוביץ: לכן התשלומים מבוצעים באופן מובנה בשנה העוקבת.

סיון ינקוביץ: אין כאן שום דבר שהוא לא סביר ולא הגיוני.

סיון ינקוביץ: זה גם ערך שהוא היה מאוד מקובל.

סיון ינקוביץ: הערך עצמו, במונחים אבסולוטיים, גדל משום שמשרד החקלאות הגדיל את הפעילויות שלו.

סיון ינקוביץ: ראיתם קודם.

סיון ינקוביץ: יש פעילויות של הבדואים שלא היו בשנת 2012 ושל טיפול במפוני גוש קטיף שלא היו בשנים קודמות, וככל שהמשרד מגדיל את הפעילות שלו, גם באופן יחסי, ערך העודפים הוא גדול.

סיון ינקוביץ: לא מדובר כאן בערך חריג.

סיון ינקוביץ: שוב לציין שהמשמעות של אי העברת העודפים היא בעצם קיצוץ התקציב של משרד החקלאות כי התקציב שקיים לנו בבסיס תקציב 2018 עבור פעילויות שאמורות להיות מבוצעות ב-2018, בעצם משוריין כולו לתשלומים של השנה הקודמת ולא מאפשר יציאה לפעילויות חדשות.

משה גפני: תודה.

משה גפני: עוד משהו?

סיון ינקוביץ: לא.

משה גפני: אני אאפשר לחברי הכנסת וכנראה אחר כך נחזור אליך.

משה גפני: אני רוצה להעיר שהנושא הזה של העודפים, אני באמת רוצה לסיים את העניין הזה.

משה גפני: יש שם סעיף שמדבר על הגרעינים המשימתיים.

משה גפני: אני פניתי לבדוק האם זה חוקי, ואם לא, לעכב את זה.

משה גפני: אני מבקש לפצל.

משה גפני: להוריד את הגרעינים המשימתיים.

משה גפני: אני בדקתי ויש כפל תמיכות.

משה גפני: משרד החינוך, לא קשור בכלל לחקלאים, ומשרד החקלאות נותנים לאותו גרעין.

חיים ילין: תמיד הגרעינים הם האישו.

חיים ילין: אם סתיו שפיר הייתה כאן, הייתה מלחמת עולם.

חיים ילין: במקום לדבר על חקלאות, מדברים על גרעינים.

בצלאל סמוטריץ': גפני הוא החסיד הגדול של כפל תמיכות.

בצלאל סמוטריץ': תומך בעניין הזה, חבל על הזמן.

בצלאל סמוטריץ': אני מזכיר לך שיש לך חוק אתי ביחד.

חיים ילין: די עם הגרעינים.

יצחק וקנין: אדוני השר, אדוני יושב ראש הוועדה, רבותיי.

יצחק וקנין: אני מאוד מעורה בנושאים החקלאיים ומשתדל לסייע ולעזור בכל פנייה, גם של המשרד וגם של השר.

יצחק וקנין: יש כאן דברים קריטיים שאם לא נטפל בהם, לדעתי נמצא את עצמנו בכאוס בכמה ענפים.

יצחק וקנין: אני מדבר על קיצוב במכסות המים.

יצחק וקנין: היה הסכם מים ישן שחלק מכירים אותו וחלק לא מכירים אותו.

יצחק וקנין: תיקון 27.

יצחק וקנין: בתיקון 27 יש יותר מדי זמן שאנחנו נמצאים במה שנקרא מצב של שהייה, שאין החלטה ולא חותמים על המסמכים יותר מדי זמן.

יצחק וקנין: אני חושב שמה שעשינו בתיקון 27 גרם עוול לחלק מהמגדלים בארץ ואני אומר את זה.

יצחק וקנין: אני הייתי בין אלה שמשכו את הדבר הזה ודחפו אותו עד סוף הדרך.

יצחק וקנין: לצערי הרב הגליל העליון, עמק בית שאן, סובל בגלל שלא גומרים את ההסכם הזה.

יצחק וקנין: ההסכם הזה נותן פיצוי.

יצחק וקנין: הדבר השני, נושא קיצוץ המים.

יצחק וקנין: פעם אחת ולתמיד נעשה סדר בקיצוץ המים.

יצחק וקנין: מה זה אומר שאתה מקצץ לחקלאי בגליל שהוא לא מגדל פלחה אלא הוא מגדל אפרסק, שזיף, מנגו, אבוקדו והוא חייב להשקות את העץ.

יצחק וקנין: הוא לא אומר לעץ שיחכה עד שירחמו מהשמיים.

יצחק וקנין: אין מציאות שאם אני צריך 100 קוב מים, שאני אבוא ואני אומר שאני אתן רק 75 קוב.

יצחק וקנין: אין מציאות כזאת.

יצחק וקנין: החקלאי לא יכול לעמוד בזה.

יצחק וקנין: מה עושה החקלאי?

יצחק וקנין: הוא צורך את המים.

יצחק וקנין: כאשר אתה מבצע לו קיצוץ, מישהו צריך להבין את זה אחת ולתמיד.

יצחק וקנין: כולם נהנים מזה.

יצחק וקנין: מה בא האוצר ואומר.

יצחק וקנין: אני אתן שקל פיצוי על הקיצוץ.

יצחק וקנין: שקל הוא נותן.

יצחק וקנין: חבר'ה, אתם יודעים כמה החקלאי משלם על שקל הקיצוץ?

יצחק וקנין: על אותם קובים?

יצחק וקנין: על כל קוב הוא משלם עוד ארבעה שקלים והוא מקבל שקל פיצוי.

יצחק וקנין: הוא לא יכול לעמוד בזה.

יצחק וקנין: מי שעושה את הקופה זאת רשות המים והאוצר.

יצחק וקנין: כולם ביחד.

יצחק וקנין: הקופה נעשית על החקלאי.

יצחק וקנין: פעם אחת ולתמיד בואו נסביר את זה.

יצחק וקנין: החקלאי חייב לצרוך את המים.

יצחק וקנין: אין מציאות שהוא לא צורך את המים.

יצחק וקנין: אם כן, השקל לא בא בחשבון כי החקלאי לא יעמוד בזה.

יצחק וקנין: יש ענף שלא מדברים עליו והוא נמצא בכאוס הכי גדול – פטם.

יצחק וקנין: לפני שנה אני הבאתי את התיקון לכאן לוויסות הענף וכולם אמרו עליות מחירים וירידות מחירים.

יצחק וקנין: ישבתי עם שר האוצר ועם כל הצוות.

יצחק וקנין: הם אמרו שיגישו לנו דף.

יצחק וקנין: הצעתי הצעה, תאמין לי אדוני היושב ראש שאם היו לוקחים אותה, מחירי הפטם לצרכן היו יורדים.

יצחק וקנין: מה שקורה היום זה שחקלאים מתאדים מהעולם.

יצחק וקנין: רבותיי, אם אני לוקח את הוועדה עכשיו, את כל הוועדה הזאת, אתי ביחד למשקים שנסגרו בארץ, מה קורה כאן?

יצחק וקנין: טייקונים משתלטים על כל הענף הזה, משחטות שהן גם מגדלות וגם הכול והחקלאי הקטן שבנה סככה ומגדל שנים, כבר לא מגדל כי לא משתלם לו לגדל.

יצחק וקנין: רבותיי, אני הבאתי חשבוניות.

יצחק וקנין: אני לא עושה עבודה חפיף.

יצחק וקנין: חקלאי, עלות גידול 5 שקלים, 5 וחצי שקלים, מקבל 2.90 שקלים, מקבל 3.10 שקלים.

יצחק וקנין: הפסדים ענקיים בפטם.

יצחק וקנין: המצב הוא קטסטרופה.

יצחק וקנין: אני רק אסביר שבחקלאות, לא יעזור לאף אחד, אין אף אחד שהוא לא יכול להיות בלי תכנון.

יצחק וקנין: אין מציאות שהביצים לא יהיו בתכנון, שהפטם לא יהיה בתכנון, מכיוון שברגע שאתה לא עושה תכנון בענף, יש עודפים.

יצחק וקנין: בפטם נבנו סככות בדרום של המשחטות שהן לא חקלאים.

יצחק וקנין: הן בנו סככות.

יצחק וקנין: מי שרואה את הרכבות שם, לא מאמין לסדרי הגודל.

יצחק וקנין: מדובר כאן בתוספת של עוד 30-40 אחוזים במסה שאפשר לקלוט אותה במשק.

יצחק וקנין: זאת אומרת, אם המשק יכול לקלוט ארבעה מיליון טון פטם, היום מגדלים חמישה מיליון טון ומעלה וכולם נשארים עם העופות בפנים והמצב הזה מכביד ומכביד.

יצחק וקנין: הענף הזה, אף אחד לא נוגע בו.

יצחק וקנין: אני נותן כאן אולטימטום ואני אומר לכם שאני נותן אותו.

יצחק וקנין: תוך שבועיים אני מעביר את הצעת החוק שלי כאן והיא תעבור.

יצחק וקנין: אני אומר לכם שהיא תעבור.

יצחק וקנין: אני אביא את הוויסות בענף.

יצחק וקנין: לא יכול להיות שהענף הזה ימשיך.

יצחק וקנין: חד וחלק.

יצחק וקנין: עוד דבר אחד שהוא לא פחות חשוב.

יצחק וקנין: במשך 15 שנים אנחנו מדברים על רפורמה בלול.

יצחק וקנין: הגענו למצב שהאוצר שם את הכסף.

יצחק וקנין: כולם שמים את הכסף ומי תוקע את זה כרגע?

יצחק וקנין: משרד החקלאות.

אורי אריאל: מה?

יצחק וקנין: אתם תוקעים את זה אדוני.

אורי אריאל: מה?

יצחק וקנין: אתם תוקעים את זה.

אורי אריאל: אני מודיע שאנחנו נחתום על זה.

יצחק וקנין: אתם תחתמו.

יצחק וקנין: קדימה.

נורית קורן: באמת הגיע הזמן.

יצחק וקנין: אתם שמעתם כולכם.

יצחק וקנין: אל תתלה את זה בוועדת המכסות.

יעל כהן-פארן: השאלה על מה תחתמו.

יעל כהן-פארן: אדוני השר, השאלה על מה תחתמו.

יצחק וקנין: חברים, 15 שנים כאן נלחמים על הרפורמה.

יצחק וקנין: כל הזמן אמרו שיש כסף אבל יש כסף.

יצחק וקנין: האוצר בא ושם 350 מיליון שקלים ועוד 100 מיליון שקלים לתשתיות.

יצחק וקנין: לכו קדימה.

יצחק וקנין: למה לתקוע את זה?

יצחק וקנין: אתה יודע שיש חקלאים שרוצים לתקוע את זה והלכו נגדי כל השנים.

יצחק וקנין: אני חטפתי כאן את כל האבנים הכי גדולות.

אורי אריאל: משרד החקלאות לא תוקע.

אורי אריאל: מי שתוקע כרגע זה מספר חקלאים, זה נכון, שיש להם כוח.

יצחק וקנין: אין להם כוח.

יצחק וקנין: אין להם כוח היום.

יצחק וקנין: אדוני, אין להם כוח.

אורי אריאל: אני לא מתווכח.

נורית קורן: הוא אומר שהוא חותם.

יצחק וקנין: בבקשה, תחתום.

אורי אריאל: ככל שאני אגיד שאני חותם, יצעקו יותר.

משה גפני: לא.

משה גפני: הכול בסדר.

נורית קורן: אדוני השר, מה שחשוב כאן זאת בריאות הציבור וזה צריך להיעשות.

אורי אריאל: הרפורמה היא רפורמה סגורה.

נורית קורן: באמת צריך להתחיל להריץ אותה.

יצחק וקנין: הדבר האחרון.

יצחק וקנין: רבותיי, הנושא של מחיר המטרה בחלב חייב להיגמר.

יצחק וקנין: אי אפשר למשוך את זה דקה אחת יותר.

יצחק וקנין: גם כאן יש חקלאים קטנים שלא עומדים.

יצחק וקנין: בדרך כלל אלה המושבניקים שמתרסקים אחד אחרי השני.

משה גפני: גם את זה ננסה לגמור.

משה גפני: השר אמר לגבי הנושא הקודם שהוא חותם.

נורית קורן: אדוני היושב ראש, יש לי שאלה אחת.

נורית קורן: אני פשוט צריכה ללכת לוועדה אחרת.

נורית קורן: אני העברתי כאן בשנה שעברה את כל הנושא של עיקור וסירוס כלבים משוטטים.

נורית קורן: אני חושבת שזה הגיע גם לבג"ץ וחבל שזה הגיע לבג"ץ.

נורית קורן: כמו שאנחנו עושים עם החתולים, צריך לעשות גם לגבי הרפורמה הזאת.

נורית קורן: תודה.

איתן ברושי: אדוני היושב ראש, אדוני השר, חברי הכנסת.

איתן ברושי: קודם כל, אני רוצה להודות לך היושב ראש גפני על המעורבות ועל הגיבוי.

איתן ברושי: אני אדבר בקיצור בגלל מגבלת הזמן.

איתן ברושי: לגבי התקציב.

איתן ברושי: קודם כל, צריך לברך על מה שנעשה.

איתן ברושי: אבל בחוק עידוד השקעות הון הייתה התחייבות משר האוצר ושר החקלאות ועד בכלל שב-1 בינואר 2018 זה עובד אבל זה לא עובד.

איתן ברושי: ממשלה צריכה לכבד את ההחלטות שלה.

אורי אריאל: אתה יכול להסביר מה לא עובד?

איתן ברושי: אין חוק.

איתן ברושי: החוק הזה הוא עכשיו תזכיר למרות שגפני ואני הנחנו אותו והוא מונח בוועדת שרים לחקיקה כבר חצי שנה.

איתן ברושי: זה חוק שהוכן במשרד החקלאות.

איתן ברושי: צריך לומר את האמת והיא שבחוק הזה יש הטבות מס ואין בו מינהלת השקעות.

איתן ברושי: יש בו הטבות מס.

איתן ברושי: לכן היה קשור למשה אשר שמזמן התחייב, ועכשיו הוא לא בתפקיד.

איתן ברושי: מכון וולקני והמחקר החקלאי.

איתן ברושי: היו כאן דיונים, היו התחייבויות ולא מוטל בספק שהושת עליהם קיצוץ שהוא גדול וזה אומר איום על המחקר בישראל.

איתן ברושי: הדבר הנוסף – במגבלת הזמן, למרות שיש לי עוד נושאים - נושא הפשיעה החקלאית.

איתן ברושי: אני לא שם אותו על האוצר למרות ששר האוצר התחייב גם בפני וגם בפני אחרים שהוא רוצה להיכנס לנושא הפשיעה החקלאית.

איתן ברושי: אבל גם התקציב שאושר ל-2019 הוא לא מספיק.

איתן ברושי: מדובר לפי מנכ"ל קרן נזקי טבע – ודורית סלינגר אומרת שרק הוא הכתובת – על 60 מיליון שקלים כדי לתת את הפוליסות ובכל מקרה התקציב הוא לא מספיק, הוא גם חד פעמי והוא לא בבסיס.

איתן ברושי: כלומר, הממשלה לא מתייחסת מספיק ברצינות לבעיית הפשיעה החקלאית.

איתן ברושי: לגבי המים.

איתן ברושי: בקיצור.

איתן ברושי: אני אומר לכם שזאת טעות וזה ניסיון של שרים להטיל את התקלה ואת המחדל רק על חמש שנות בצורת.

איתן ברושי: יש כאן גם בעיות שאינן תלויות בנו.

איתן ברושי: תמיד אמרתי שהחקלאים צריכים שני הסדרים, עם הקדוש ברוך הוא ועם פקידי האוצר ועם שניהם זה קשה.

איתן ברושי: אבל בסופו של דבר עניין המים הוא לא רק חמש שנות בצורת אלא הוא ניהול כושל של משק המים.

איתן ברושי: רק לא מזמן אמרו שאין מחסור ועודדו נטיעה,

איתן ברושי: אני רוצה לחזור לעניין.

איתן ברושי: המחדל של משק המים הוא לא בעיית הבצורת שיכולה להימשך אלא ניהול כושל של משק המים בכלל והתפלה, כולל מים מושבים.

איתן ברושי: תיקון 27 נכשל.

אורי אריאל: מה במים מושבים?

איתן ברושי: מקורות אומרת בדוח שפורסם שמדינת ישראל לא מנהלת נכון את המים המושבים.

איתן ברושי: אני אומר לכם שתיקון 27 נכשל כי לא הייתה כאן עבודת מטה.

איתן ברושי: אף אחד לא מתייחס ברצינות לדברים האלה ולכן גם הממשלה הוציאה תחת ידה וגייסה את הכנסת לרוב מוחץ – היינו במיעוט – על תיקון 27.

איתן ברושי: אני רוצה לומר חד משמעית שהאוצר שולח דרג זוטר כמו תמיד, שלא יכול לקבל החלטות.

איתן ברושי: בסופו של דבר לא יהיה קיצוץ בלי פיצוי.

איתן ברושי: תקשיבי תמר, את מייצגת את השר עכשיו.

איתן ברושי: לא יהיה קיצוץ בלי פיצוי ולא יהיה פיצוי של שקל על השלושה שקלים.

קריאה: זה כבר מעשה עשוי.

קריאה: זה כבר נעשה בפועל.

איתן ברושי: אתה הממשלה.

איתן ברושי: הקיצוץ פועל – נכון לאתמול, בדקתי – מ-1 במאי.

איתן ברושי: מה-1 במאי יש קיצוץ של המים לפי גיורא שחם.

איתן ברושי: משרד החקלאות צריך להחליט האם הוא עושה קיצוץ אחיד או דיפרנציאלי לפי גידולים ואזורים.

איתן ברושי: אני אומר לך אדוני השר, אני בטוח שאתה מסכים אתי, שלא יתכן שיהיה קיצוץ מים בנחל עוז.

איתן ברושי: לא יכול להיות.

איתן ברושי: לא רק שהם לא יכולים לסבול את זה, הם גם נטעו באישור המדינה.

איתן ברושי: עכשיו יקצצו בנחל עוז?

איתן ברושי: מישהו מעלה על דעתו לקצץ ליד המנהרות?

איתן ברושי: לא יכול להיות קיצוץ אחיד.

איתן ברושי: למשרד החקלאות יש מחוזות, יש להם כוח אדם, חלקו את הקיצוץ לפי גידולים ואזורים.

איתן ברושי: אפשר קיצוץ מרצון אבל לפי דעתי הממשלה איחרה את המועד אבל אם יש קיצוץ מרצון, מי מתנגד?

איתן ברושי: הקיצוץ הזה הוא גדול מהרצון של החקלאים בעיתוי הזה.

איתן ברושי: אני רוצה לומר עוד משפט אחד בעניין של הקיצוץ.

איתן ברושי: בכל זאת, אדוני היושב ראש אנחנו צריכים להבין את המשבר ובעיקר איך נערכים לשנים הבאות.

איתן ברושי: לא יכולים לבוא לחקלאים עכשיו ולדבר על קיצוץ.

איתן ברושי: צריך להגיד את זה הרבה זמן מראש.

איתן ברושי: אדוני היושב ראש, לא יכול להיות שאין בתקציב המדינה תקציב לתשתיות במים.

איתן ברושי: מדובר על השקעה במיליארדי שקלים.

איתן ברושי: אומרים מומחים כ-11 מיליארד שקלים כדי לייצב את משק המים, כדי לבנות את מכוני ההתפלה, כדי לבנות את כושר ההולכה.

איתן ברושי: אין לממשלה תכנית לאומית לחירום והשרים מסתתרים מאחורי שנות בצורת במקום לומר שהניהול לא תקין.

איתן ברושי: גם רשות המים צריכה להסביר איך היא הגיעה למציאות הזאת.

איתן ברושי: משפט אחרון.

איתן ברושי: אני אמרתי כבר לתמר שור שהיא המומחית בקיצוץ.

איתן ברושי: אני אומר את זה בחיוב.

אורי אריאל: ברושי, למה צריך להעליב אנשים?

איתן ברושי: לא מעליב.

איתן ברושי: אני אומר שהיא מומחית בקיצוץ.

איתן ברושי: היא עושה את זה כל שנה.

איתן ברושי: אני רוצה לומר לך שהאחריות על המים היא לא בידי החבורה של מועצת המים אלא לפי דעתי זאת החלטת ממשלה.

איתן ברושי: לא יכולה להיות חבורה מקרית לא אחראית ולא מקצועית – לא תמי, מועצת המים - כאשר אפילו מנכ"ל החקלאות לא יושב שם אלא שולח מישהו אחר, שהיא מחליטה על משק המים.

איתן ברושי: אין להם מעמד כזה, אין להם יכולת, אין להם סמכות וידע מקצועי להחליט על משק המים.

איתן ברושי: איך אני יודע?

איתן ברושי: הנה התוצאה.

איתן ברושי: זאת התוצאה של המשבר של שנים של חוסר אחריות במועצת המים.

אורי אריאל: מנכ"ל משרד החקלאות יושב שם.

איתן ברושי: הוא לא יושב.

איתן ברושי: הוא שולח נציג.

אורי אריאל: אני לא מסכים להשמצות שלך על אנשים באופן פרטי והם לא כאן.

אורי אריאל: זה סגנון חדש.

משה גפני: תודה.

משה גפני: חיים ילין.

משה גפני: יש לי בקשה, הישיבה היא קצרה.

חיים ילין: כבוד היושב ראש, אין ספק שיש לא מעט בעיות ועכשיו גם מתגלה שחלק מהבעיות הוא שלשרים אין עטים כדי לחתום ומתי לחתום, שזה עוד יותר מדאיג אותי כי זה לא עניין של מדיניות אלא מתגלה כאן משהו שלדעתי הוא עצוב מאוד.

חיים ילין: אני רוצה לומר איזשהו משפט שאולי מסכם פחות או יותר את הדיון היום.

חיים ילין: אני אומר לך אורי, ואני אומר לך גפני וגם לבצלאל כי אתם אנשי ספר ותורה.

חיים ילין: נוח בנה את התיבה לפני המבול כי אם לא, לא היינו יכולים לספר את הסיפור.

חיים ילין: למה אני אומר את זה?

חיים ילין: כי רשות המים וכל מי שיושב כאן – ואני לוקח גם אחריות עלי – בכלל לא השכילו לחשוב במושגים שלא יהיה מבול אלא יהיה ההפך ואנחנו לא התכוננו לזה.

חיים ילין: האסון שלנו, ואני אומר לכם, במדינת ישראל, אלה השנים 1990-1991.

חיים ילין: זה אסון.

חיים ילין: מעל 1,000 מילימטר, פתחנו את סכר דגניה ובגלל השנה הגשומה הזאת, את כל ההתפלה דחינו ב-20 שנים.

חיים ילין: בואו נגיד את האמת.

חיים ילין: למה?

חיים ילין: ככה.

חיים ילין: כי זה פתר לנו את כל הבעיות.

חיים ילין: זה לא נכון לחשוב חשיבה כזאת.

חיים ילין: בואו ניקח עכשיו את המתקן בצפון, של הגליל.

חיים ילין: למה לא עושים אותו?

חיים ילין: בגלל שיש מלחמה על המיקום אבל יש מיקום מוסכם עכשיו.

חיים ילין: אני רוצה אורי שאתה תוביל את זה.

חיים ילין: יש מיקום בעכו מוסכם.

חיים ילין: מי מטרפד אותו?

חיים ילין: משרד הבריאות.

חיים ילין: למה?

חיים ילין: כי במקום לשאוב מים מקילומטר, שם המים לא בסדר להתפלה, צריך לבנות את הצינור שניים וחצי קילומטרים.

חיים ילין: עלות של קילומטר – 70 מיליון שקלים.

חיים ילין: על 100 מיליון שקלים רבים כאן חמש שנים, על המיקום.

אורי אריאל: אתה לא יכול להגיד שזה מושקע ואחר כך לומר שמשרד הבריאות לא מסכים.

אורי אריאל: זאת המציאות.

אורי אריאל: הוא לא מסכים.

חיים ילין: לי כבר נמאס כל הזמן לדבר ולדבר כי כנראה כאן משלמים לנו משכורת לפי מילים ולא לפי עשייה אותה אני רגיל לעשות.

חיים ילין: אני אומר לכם את הדברים כמו שהם.

חיים ילין: 100 מיליון שקלים על צינור התפלת מים, היינו היום עם עוד מיליארד קוב מים במדינת ישראל.

חיים ילין: איך זה נשמע לכם?

חיים ילין: למה?

חיים ילין: כי זה 200 מיליון כפול חמש שנים אבל אף אחד לא עושה את החשבון הזה.

חיים ילין: אף אחד לא נותן את הדין.

חיים ילין: אין ועדות חקירה לנושא הזה ובינתיים מה שקורה זה שהחקלאים סובלים והמשק סובל.

חיים ילין: עכשיו הולכים לקצץ מים ולבקש מכל המדינה לקצץ במים.

חיים ילין: מי הולך להיפגע?

חיים ילין: קו השפדן.

חיים ילין: ברגע שכולכם מתקלחים פחות והולכים פחות לשירותים לפי הבקשה של רשות המים, כמות המים שיורדת עכשיו לאקוויפר ומגיעה לשפדן יורדת.

חיים ילין: כל תושבי עוטף עזה שחיי מהשפדן מול רצועת עזה, הולכים להיפגע.

חיים ילין: אם עושים קיצוץ במים, אני רוצה להציע הצעה פרקטית.

חיים ילין: אנחנו יודעים, אסף יודע וכל משרד החקלאות יודע, שאתה לא חייב תמיד להשתמש ברמה של שפדן או ברמה של מים שפירים להשקות.

חיים ילין: אתה יכול גם במים שניונים וגם במים שלישונים.

חיים ילין: מדינת ישראל יודעת לתת את המים האלה.

אורי אריאל: משרד החקלאות מסכים.

אורי אריאל: משרד הבריאות מסכים?

חיים ילין: רגע.

חיים ילין: תאפשר לי.

חיים ילין: כן.

חיים ילין: אם זאת מערכת סגורה, מאפשר.

חיים ילין: עובדה.

חיים ילין: בהתחלה מהשפדן היה אסור להשקות ירקות ורק כאשר אנחנו לקחנו את הנגב והתחלנו להשקות וראו שהירקות יופי של דבר ומשרד הבריאות הסכים.

משה גפני: מה אתה מציע?

חיים ילין: אני מציע שבגלל שבמדינת ישראל, לצורכי חקלאות, אין חוסר במים - יש כשל ניהולי ואין חוסר במים, יש מטעים שיכולים לקחת מים בטיפול שניוני - אפשר להוביל בצינור, ועכשיו עושים את זה, בטיפול שניוני ישירות למטעים.

חיים ילין: אפשר להוביל את המים האלה שהם הרבה יותר זולים ישירות למטעים ועל ידי זה לא יצטרכו לעשות קיצוץ במים.

חיים ילין: האמן לי, תחשבו על זה ופתרנו את הבעיה של כל מדינת ישראל ושל החקלאות.

משה גפני: איתן, אני אבקש שאתם תובילו את העניין הזה.

חיים ילין: אנחנו מובילים אותו בוועדת הכלכלה.

חיים ילין: אני כבר לא יודע באיזו ועדה להוביל ומה לא להוביל.

משה גפני: התכוונתי להוביל במשאית.

משה גפני: איך הכנסת את ועדת הכלכלה?

חיים ילין: יש שישה דיונים.

משה גפני: טוב שאתה מאפשר לי להשלים את המשפט.

משה גפני: איתן, תקשיב, אני אומר את זה לכל אלה שהנושא יקר לליבם ועוסקים בעניין הזה כל הזמן.

משה גפני: אני מבקש שתובילו נייר ובנייר הזה נתחיל דיון ממושך עם משרד החקלאות ועם משרד האוצר בכל הנושאים האלה.

איתן ברושי: בנושא המים.

משה גפני: כן.

משה גפני: כמובן.

משה גפני: אפילו הנושא שחיים מעלה.

משה גפני: יכול להיות שאנחנו נגיע למסקנה שאנחנו מנהלים עלזה דיון ומשרד הבריאות מתנגד.

משה גפני: יכול להיות.

משה גפני: יכול להיות שלא.

משה גפני: יש דברים שאמר אותם גם יצחק וקנין, גם על החלב, שלא נרפה מהם.

משה גפני: זה יהיה תהליך ואת התהליך הזה ננהל במשך כל השנה.

חיים ילין: לגבי החלב יש את הסכם לוקר.

חיים ילין: אם אין הסכם, הכול הולך.

חיים ילין: יש מתווה לוקר שהסתיים.

חיים ילין: אם אין לנו הסכם אחר, שטראוס קונה את כל החלב ואף אחד לא יוכל לעצור אותו.

משה גפני: הצעתי מה שלא הצעתי בשום דיון אחר.

חיים ילין: הם יקבעו את מחיר החלב ולא אתה ולא אני.

אסף לוי: חיים, זה לא מדויק.

חיים ילין: אתה יודע בדיוק את המלחמה.

משה גפני: תודה.

משה גפני: אורי מקלב ואחריו מוסי רז.

אורי מקלב: תודה רבה אדוני היושב ראש.

אורי מקלב: חבריי חברי הכנסת.

אורי מקלב: אני דווקא רוצה להעלות את הנושא של הקיצוץ הדרמטי במכון וולקני.

אורי מקלב: לפני שלושה חודשים התקיים דיון בוועדת המדע והטכנולוגיה ובו הוצף הקיצוץ הדרמטי בתקציב המחקר של מכון וולקני.

אורי מקלב: המשמעות של הקיצוץ הזה, זה אמנם קיצוץ של 25 אחוזים מתוך התקציב הכולל, אבל בתקציב הפעולות, מעבר לתקציב הקשיח שיש לאגף המחקר שלה, הפירוש הוא שכמעט ואין תקציב למחקר.

אורי מקלב: ההשלכות הן ברורות לגבי מה שיקרה עם תקציב המחקר.

אורי מקלב: לצערי משרד החקלאות לא הגיע וגם לא הציג בוועדת המדע והטכנולוגיה את ההסבר שלו לקיצוץ, איך הוא רואה שאפשר להמשיך במחקר.

אורי אריאל: רק תיקון עובדתי.

אורי אריאל: הגברת סיון הייתה אצלך בוועדה.

אורי אריאל: מכאן ואילך, תמשיך לומר מה אתה חושב.

אורי אריאל: אנחנו מכבדים כל ועדה ומגיעים לישיבות.

אורי מקלב: דיברנו ברמת מנכ"ל.

אורי מקלב: גם לא היו תשובות.

אורי אריאל: היא באה במיוחד, עולה לירושלים ואומרים שהיא לא הייתה.

דב חנין: אדוני השר, השאלה היא לא הנוכחות אלא האם ניתנו תשובות.

משה גפני: התיקון של השר הוא שסיון הייתה בישיבה של ועדת המדע.

אורי אריאל: וגם הסבירה.

יעל כהן-פארן: אבל לא היו לה תשובות.

אורי אריאל: למה?

אורי אריאל: כי את לא מקבלת אותן?

אורי אריאל: אתם מזמינים, שולחים את התקציבנית של המשרד, היא מדברת, היא עונה ואז אתם אומרים שלא היו תשובות.

משה גפני: השר הבהיר את העניין הזה.

משה גפני: זה לא הנושא שאתה עכשיו מעלה.

משה גפני: בבקשה, אני משבח את זה שהיא הייתה בוועדה.

משה גפני: בסדר גמור.

משה גפני: לגופו של עניין מכון וולקני בצרות.

אורי מקלב: זאת המשמעות הברורה.

אורי מקלב: ניסיון להידבר עם משרד החקלאות - - -

משה גפני: זה לא נכון?

אורי אריאל: לא.

אורי מקלב: אני כבר אומר מראש שיש בדבר שתי תשובות שנאמרו.

אורי מקלב: דבר ראשון נאמר שכבר הרבה זמן לא היו קיצוצים, כמה שנים לא היו קיצוצים.

אורי מקלב: על אף שהיו קיצוצים במשרד החקלאות, זה לא פגע ולא קיצצו במכון וולקני.

אורי מקלב: עכשיו עושים קיצוץ רטרואקטיבי על התקציבים שהיו בעבר ולא קיצצו.

אורי מקלב: כולם חושבים שזאת לא תשובה למכון מחקר, שנמצא באמת בקדמת המחקר ואין לו אלטרנטיבה לדברים אחרים.

אורי מקלב: כולם אומרים שיש חשיבות למחקר הזה.

אורי מקלב: עוד יאמרו שיש גידול בתקציב המדען הראשי של משרד החקלאות שוודאי וודאי מכון וולקני יהיה שותף בכיר והוא יזכה בחלק מהמכרזים שיצאו.

אורי מקלב: גם אם יצאו, התקורה שלהם היא מאוד קטנה וזה לא מה שיוסיף.

אורי מקלב: זה יוסיף עוד 2.5 מיליון שקלים.

אורי מקלב: המשמעות היא ש-71 מיליון שקלים בתקציב, מתוך זה אולי יישארו להם 17 מיליון שקלים.

אורי מקלב: כולנו יודעים שאי אפשר להמשיך בדבר כזה.

אורי מקלב: אני רוצה לומר לך דבר אחד.

אורי מקלב: אמרת שמישהו נשלח לוועדה.

אורי מקלב: יש הרגשה שיש איזו התעמרות וניכו למכון וולקני בגלל ההתנגדות שלהם להעברה לצפון.

אורי מקלב: יכול להיות שיש ויכוח בעניין הזה, זכותם להגיש עתירות, זכותם להיאבק בעניין הזה, אבל למה צריך לפגוע בתקציב המחקר?

אורי אריאל: לחלוטין אין קשר בין שני הדברים.

אורי אריאל: ההרגשה שלך היא סובייקטיבית ואין לה על מה לסמוך.

אורי מקלב: הבעיה היא לא שלי.

אורי מקלב: זו בעיה של אחרים.

אורי אריאל: כל מי שחושב כמוך ועושה קשר בין שני הדברים, איננו מכיר את העובדות ואיננו מפרש שנכון את הדברים.

אורי אריאל: אני מצטער על כך.

משה גפני: אני לא רוצה את הדיאלוג הזה.

אורי אריאל: אני סיימתי.

משה גפני: תודה.

משה גפני: גם אני קיבלתי מידע כזה.

משה גפני: זאת הבמה לומר שזה לא נכון.

מוסי רז: אדוני היושב ראש, אני חושב שנצטרך לקיים עוד דיון.

משה גפני: נכון.

משה גפני: אני כבר רואה את זה.

מוסי רז: ממש בקצרה שלוש נקודות כי אני גם רוצה מאוד לשמוע את הדברים.

משה גפני: לפי דעתי זאת הייתה טעות לקיים את הדיון ביום רביעי, אבל נקיים עוד ישיבה.

מוסי רז: צריך לשמוע תשובות.

משה גפני: האמת היא שהשר ביקש להופיע השבוע.

משה גפני: חשבנו בשבוע הבא אבל הוא ביקש להופיע ואני משבח אותו על כך והוא יכול היה להופיע ביום רביעי.

משה גפני: אנחנו נמשיך את הדיון הזה.

משה גפני: לא נעצור אותו.

מוסי רז: אני לא אגזול זמן רב אלא ממש טלגרפית שלושה נושאים קצרים, בעיקר שתי שאלות והערה אחת.

אורי אריאל: אפשר להמשיך מחר את הדיון כך שיהיה רצף.

משה גפני: לא.

משה גפני: אני רוצה שכולם יהיו.

משה גפני: אפשר גם במוצאי שבת.

אורי אריאל: אני מוכן.

משה גפני: אנחנו נתאם.

מוסי רז: יש כאן נייר של תנו לחיות לחיות.

מוסי רז: אני רוצה לשאול לגבי התקן של מנהל אגף רווחת בעלי חיים, למה לא אויש ומה קורה עם זה.

מוסי רז: שנית, לגבי הנושא של התוספת – שאלה שכבר נשאלה – למניעת התרבות כלבים משוטטים.

מוסי רז: אם אפשר לקבל על זה הסבר כלשהו.

מוסי רז: שאלה שנייה שאני רוצה לשאול.

מוסי רז: ה-141 מיליון שקלים של המפונים, זה סכום שנובע מהחלטת בית משפט?

מוסי רז: הדבר האחרון שאני רוצה לומר הוא בעניין המים ואומר ממש משפט כי אמרו כאן ועוד ייאמרו דברים.

מוסי רז: ברור שמשק המים לא נוהל נכון.

מוסי רז: אני חושב שכל אחד רואה את זה.

מוסי רז: לא חשוב כרגע מי ומה.

מוסי רז: החקלאים צריכים פיצוי על הדבר הזה ולדעתי גם זה ברור ומוסכם כאן על כולם.

מוסי רז: מה שאני רוצה זה להעיר הערה אחת.

מוסי רז: הסכמתי עם כל מה שנאמר כאן אבל בניגוד לדברים שנאמרו קודם אני לא חושב שזה נכון לזלזל בהמלצות לחיסכון במשאב כלשהו, יהיה מים או כל דבר אחר.

מוסי רז: צריך לחסוך ואני אומר לחיים שאתה קצת הזכרת לי – ואני מבין, אתה צודק מהיכן זה בא – את התחרות של בתי הספר על מחזור בקבוקים, כשהם הולכים לקנות עוד בקבוקים כדי שיהיה להם יותר מה למחזר.

מוסי רז: צריך לחסוך במשאבים.

מוסי רז: נקודה.

מוסי רז: גם אם זה פוגע במים מושבים וגם אם זה פוגע בשפדן.

מוסי רז: אני אומר את האמירה הזאת כי אני חושב שהייתה מוזיקה לא נכונה.

אורי אריאל: יש מועמד למשרת מנהל רווחת חיים ואנחנו מאוד בעד זה.

אורי אריאל: יש לנו בעיות עם הנציבות.

אורי אריאל: הם ביקשו בירורים.

אורי אריאל: הפרטים לא משנים, אלה דברים אישיים.

אורי אריאל: לכן נעצרנו בזה.

אורי אריאל: לצערי בנציבות עוברת שנה עד שממנים מישהו.

קריאה: זה יותר משנה.

קריאה: זה מ-2015.

אורי אריאל: אנחנו מאוד רוצים את זה.

אורי אריאל: לגבי התקציב למפונים, זה לפי החלטות הוועדות המיוחדות שאישרו לפלוני אלמוני.

מוסי רז: הבנתי, אבל אלה פיצויים ישירים?

מוסי רז: זאת העתקת ישוב?

אורי אריאל: לא.

אורי אריאל: אלה לא ישובים.

אורי אריאל: גמרנו עם העתקות ישובים.

אורי אריאל: אלה פיצויים אישיים או של מפעלים.

מוסי רז: לאו דווקא חקלאות.

אורי אריאל: נכון.

משה גפני: הוא אמר.

משה גפני: השר אמר שיש כמה נושאים שנמצאים במשרד החקלאות והם לא קשורים לחקלאות.

עמר בר-לב: אני לא אחזור על דברים שנאמרו אבל יש המון בעיות בחקלאות ורובן הועלו כאן.

עמר בר-לב: יש שתי בעיות מרכזיות, האחת, נושא המים, והשנייה, הגניבות החקלאיות.

עמר בר-לב: אלה שתי הבעיות המרכזיות והעכשוויות.

עמר בר-לב: לגבי המים, הוזכר כאן שהיה דיון בוועדת הכלכלה בנושא המים.

עמר בר-לב: מה שמאוד הטריד אותי בדברי השר, הוא אמר שנעזוב לרגע את התכנון לטווח ארוך – אני לא מצטט בדיוק – ובואו נדבר על כאן ועכשיו.

עמר בר-לב: אין ספק שלחקלאי שצריך לקום מחר בבוקר וללכת למכולת, כאן ועכשיו הוא קריטי כי אחרת הוא לא יקום ביום למחרת אבל הנושא של תכנון ארוך טווח, ודיברו כאן לפני על כשל מתמשך של הרבה מאוד שנים, עצם זה שקוראים לשנים שנה חמישית של שנת בצורת, אני לא בטוח כבר שהמילה שנת בצורת היא נכונה.

עמר בר-לב: אני לא מומחה לאקלים, יש גדולים ממני, אבל יש שינויים מאוד גדולים ויתכן שזאת המציאות שעכשיו תהיה הרבה מאוד שנים.

עמר בר-לב: לכן נשאלת השאלה, בשנים האחרונות לא נעשה שום דבר – לא שלא נעשה שום דבר אבל בפועל לא נעשו מהלכים כאלה או אחרים – להגדיל את מאגר המים של מדינת ישראל, בוודאי מאגרי המים המותפלים, ויש כל מיני תכניות.

עמר בר-לב: חייבים לחשוב גם על שלוש, ארבע וחמש שנים קדימה.

עמר בר-לב: הפיצוי לחקלאים תמורת היעדר מים.

עמר בר-לב: הלא בסוף אנחנו לא רוצים שהחקלאים ישבו בבית, יקבלו כסף ולא תהיה חקלאות.

עמר בר-לב: אנחנו רוצים שתהיה חקלאות.

עמר בר-לב: צריך לוודא בין היתר שהפיצוי הזה נועד להשקעה של החקלאים בגידולים שמתאימים למשק מים יותר רדוד.

עמר בר-לב: זה דבר מאוד חשוב, אדוני השר.

עמר בר-לב: אני לא יודע אם זה נלקח בחשבון.

עמר בר-לב: אפילו אם צריך לתת, זה לא פיצוי אלא השקעה מוגברת לחקלאים, שמי שצריך באמת יוכל לשנות את אופי הגידולים שלו.

עמר בר-לב: נקודה שנייה בנושא הגניבות.

עמר בר-לב: קראתי מה כתוב כאן.

עמר בר-לב: בסופו של דבר המתווה שאתם מדברים עליו, העלות הכוללת שלו היא 20 מיליון שקלים בשנה.

אורי אריאל: לא.

אורי אריאל: יותר.

אורי אריאל: עכשיו זה 20 מיליון שקלים אבל יש תוספת.

אורי אריאל: פוליסה נוספת.

עמר בר-לב: גם אם השלב הראשון אלה הם 20 מיליון שקלים, למה לא לעשות את זה אתמול?

צביקה כהן: אתה צודק.

עמר בר-לב: גם אם זה כפול.

צביקה כהן: השלב הראשון הוא 20 מיליון שקלים שהבטיחו שיקדימו.

צביקה כהן: השלב השני הוא 20 מיליון שקלים שעוד לא דיברו אתנו עליהם.

צביקה כהן: השלב השלישי הוא שזה יהיה בבסיס התקציב.

עמר בר-לב: מסכים, אבל אפשר לומר שהחקלאות בוערת תרתי משמע בעניין הזה וזאת ממש עזרה ראשונה.

עמר בר-לב: אדוני היושב, זה בידיים שלך.

עפר שלח: הזכרתי כאן לחבר הכנסת ילין שבחורף 1990-1991 כאשר פתחו את הסכר של דגניה, אבא לשי זכרונו לברכה היה יושב ראש מקורות.

עפר שלח: בהנחה שאי אפשר להחזיר אותו ואת מזלו מהשנים האלה, צריך להכיר בזה שישראל היא מדינה מדברית.

משה גפני: אני לא בטוח בהגדרה שישראל היא מדינה מדברית.

עפר שלח: כאן אני רוצה לחבר את זה.

עפר שלח: אם אני הייתי בדיון בוועדת המדע אצל חבר הכנסת מקלב, אני אומר לך אדוני השר שיכול להיות שפקידה כזו או אחרת הייתה, ואני מכבד אותה, אבל תשובות ממשרד החקלאות לקיצוץ של 22 אחוזים בתקציב של מכון וולקני לא היו.

עפר שלח: אני מחבר את שני הדברים לדבר אחד שמבחינתי הוא המסר העיקרי.

עפר שלח: אסור להתייחס לחקלאות כאילו זה גוועלד.

עפר שלח: אסור להתייחס לחקלאות כאילו זה איזה שריד היסטורי שאנחנו צריכים לשמר.

עפר שלח: צריך להתייחס לחקלאות כאל מרכז צמיחה ותעסוקה במשק שיש לנו בו דלתא שיכולה להיות דלתא אדירה קדימה.

עפר שלח: ולכן למרות שישראל היא מדינה מדברית, את המים צריך לשים בחקלאות, ואם לקצץ אותם – לקצץ אותם ממקום אחר.

עפר שלח: את המדע שמחזיק את החקלאות, להבנתי יש במכון וולקני פטנטים מדעיים שהיה מי שהעריך אותם במיליארד שקלים ואפילו יותר מזה.

אורי אריאל: הרבה יותר.

עפר שלח: מצוין.

עפר שלח: בעולם שבו איך נותנים אוכל לעולם הזה, זאת הולך להיות אחד הנושאים הכי גדולים של המאה ה-21 ובזה אנחנו צריכים להשקיע.

עפר שלח: זה מביא אותי לנקודה האחרונה.

עפר שלח: מים, כמו כל דבר אחר בחקלאות, חייבים לתכנן.

עפר שלח: אם הסיפור הוא שאמרו לאנשים שבגלל שיש מים ויצרו תחושה שיש מים ואנשים במסגרת תכנון נטעו מטעים, למטעים האלה צריכים לתת מים מפני שאחרת המסר לחקלאים הוא שכל התכנון הזה לא שווה כלום וברגע שיהיה קיצוץ, הם יצטרכו להוריד את זה.

עפר שלח: את כל זה צריך לשנות.

משה גפני: אני רוצה לומר לכם שעשינו את זה בהטבות המס הכלליות.

משה גפני: הממשלה הייתה צריכה לעשות ולא עשתה.

משה גפני: את תכנון המים הממשלה הייתה צריכה לעשות ולא עשתה.

משה גפני: בסופם של הדיונים האלה, אנחנו נעשה עוד דיון עם השר, נתאם אתו זמן, נצטרך אנחנו כאן להקים תכנון לגבי המים.

תמי שור: אדוני היושב ראש, אני מקווה שאתה תיתן הזדמנות לרשות המים להגיב על כל הדברים שנאמרו כאן.

משה גפני: בסדר.

איתן ברושי: בנושא המים יש עוד שר אחד שצריך להיות כאן.

משה גפני: דובי אמיתי.

משה גפני: בקצרה.

דובי אמיתי: האמת היא שאני יושב כאן - - -

משה גפני: לא פילוסופיה כי אני צריך לתת לעוד אנשים לדבר.

דובי אמיתי: לא פילוסופיה.

דובי אמיתי: אני רק שואל את עצמי מה אני עושה כשאני יוצא מסוף הדיון הזה.

דובי אמיתי: ב-2009 היה את המשבר במים.

דובי אמיתי: ב-2013 ישבנו כאן והתקיים כמעט אותו דיון על המים.

דובי אמיתי: יש שני נושאים שבוערים כרגע והם תחת הרגליים שלנו ואתם לא יכולים לתת לזה להמשיך.

משה גפני: מה הם שני הנושאים?

דובי אמיתי: האחד הוא המים.

דובי אמיתי: יש כאן קיצוץ וכנראה יש גם אי הבנה, ותכף נשמע את רשות המים, במישור העובדתי.

דובי אמיתי: לגליל ולגולן יש קיצוץ של 36 אחוזים.

דובי אמיתי: לא עשרה אחוזים, לא 11 אחוזים, לא 15 אחוזים אלא 36 אחוזים במונחי 2015.

דובי אמיתי: מצד אחד השקענו ברמת הגולן בהגדלת נחלות, בתוספת נחלות, ועכשיו אנחנו אומרים להם שאין להם מים ואנחנו אומרים אותו דבר בגליל.

דובי אמיתי: אנחנו עכשיו אומרים להם שאין להם מים והם עומדים בבית ומחכים לראות מה קורה.

דובי אמיתי: במערכת הארצית קיצצו 30 מיליון.

דובי אמיתי: הגליל והגולן זה אזור מנותק, אין לו חלופה אחרת.

דובי אמיתי: הפתרון היחידי כרגע – וזה בדקה ה-91 – למצוא סעיף תקציבי בשביל לעשות את אותו ויתור מרצון עליו דיבר השר.

דובי אמיתי: הדבר השני, הנושא של הפשיעה החקלאית.

דובי אמיתי: עובדים עלינו בעיניים.

דובי אמיתי: במלים פשוטות, מערבבים אותנו.

דובי אמיתי: מורחים את השר.

דובי אמיתי: אתה שמעת ממנו מה שאני לא שמעתי עד היום שהוא מצהיר כאן שהוא מוכן לחתום.

דובי אמיתי: הוא מוכן לחתום על המסקנות של ועדת המחירים כי הוא רוצה ללכת לקראת המחלבות ולקראת התעשייה.

אורי אריאל: כדי לכבד את ההסכם.

דובי אמיתי: אני אומר לך אדוני היושב ראש, כמו שאתה עשית ואף אחד לא ייקח את זה ממך ומהצוות שלך, מטמיר ושגית, לגבי מס מעסיקים כי לך יש יד ורגל בעניין הזה.

דובי אמיתי: כשאתה רוצה, ואני מציע לך, שמעתי את הסיפור של הגרעינים, גרעיני ההתיישבות.

משה גפני: מה העסק שלך בזה?

משה גפני: זה לא חקלאי.

דובי אמיתי: אתם מדברים על זה.

דובי אמיתי: הגרעינים האלו בעיני, גרעיני ההתיישבות, אני פוגש אותם בצבא ואני יודע מה הערך שלהם.

דובי אמיתי: אני רק מבקש ממך דבר אחד, תגמרו ביניכם את הכול.

משה גפני: בעזרת השם נגמור.

משה גפני: נחלק, משרד החינוך ייתן לנו ומשרד החקלאות ייתן לכם.

משה גפני: למה הכול לקחת?

דובי אמיתי: תגמרו מה שאתם צריכים לגמור אבל אני רוצה לומר דבר אחד.

משה גפני: אל תעלה את זה.

משה גפני: אין לנו זמן.

משה גפני: אתה עושה טעות.

משה גפני: הנושא הוא חקלאות.

משה גפני: אני מעדיף שכל הדיון עכשיו יהיה על הגרעינים המשימתיים אבל אנחנו מקיימים דיון על החקלאות.

משה גפני: הדיון על הגרעינים יהיה במקום אחר.

דובי אמיתי: אני רוצה עוד משפט אחד לומר על חוק עידוד השקעות.

דובי אמיתי: נאמרו כאן דברים שהם לא מדויקים.

דובי אמיתי: החוק הולך לעלות עכשיו הרבה מאוד בעזרתך.

דובי אמיתי: חוק עידוד השקעות הון.

משה גפני: בסדר.

משה גפני: אני הולך לדבר עם צביקה כהן.

משה גפני: אנחנו הולכים ביחד.

דובי אמיתי: נאמרו כאן דברים שהם לא נכונים.

משה גפני: יש את החוק הממשלתי ויש את החוק של הוועדה.

דובי אמיתי: צריך לדאוג שהחוק הזה יעבור.

יעל כהן-פארן: אני אהיה קצרה.

יעל כהן-פארן: זה דיון שהוא ארוך, גם על התקציב, גם על המים ואני אומר כמה מלים.

יעל כהן-פארן: קודם כל, נתחיל במים.

יעל כהן-פארן: הרי יש כאן שאלה של כסף, של פיצוי לחקלאים.

יעל כהן-פארן: צריך לשים את זה על השולחן.

יעל כהן-פארן: אני שאלתי את השר בדיון קודם שהיה בנושא בוועדת הכלכלה האם יש הכרזה על בצורת חקלאית.

יעל כהן-פארן: אין הכרזה כזאת.

יעל כהן-פארן: יש מצד אחד הכרזה על בצורת הידרולוגית אבל אין הכרזה על בצורת חקלאית.

אורי אריאל: מה זה בצורת הידרולוגית?

יעל כהן-פארן: השירות ההידרולוגי הכריז שהשנה היא שנת בצורת.

יעל כהן-פארן: נכון?

יעל כהן-פארן: רשות המים הכריזה שהשנה היא שנת בצורת.

יעל כהן-פארן: יש הכרזה כזאת.

יעל כהן-פארן: עד כמה שנאי יודעת, יש הכרה.

קריאה: אין מצב חוקי.

יעל כהן-פארן: אני יודעת שיש מושג כזה.

יעל כהן-פארן: רשות המים נוקטת בכל האמצעים שיש ברשותה וקוראת סוף סוף לעם ישראל לחסוך במים.

יעל כהן-פארן: היו צריכים מזמן לקרוא לזה, כבר שנה חמישית של בצורת, אבל לחקלאים אין הכרזה על בצורת, אז אין פיצוי.

יעל כהן-פארן: אני רוצה להגיד לך אדוני היושב ראש שזה העניין.

יעל כהן-פארן: זאת הוועדה.

יעל כהן-פארן: אנחנו צריכים לדאוג.

יעל כהן-פארן: יש מים ויש כסף.

יעל כהן-פארן: החקלאים צריכים לקבל את הפיצוי אם הם לא מקבלים את המים.

יעל כהן-פארן: נקודה.

יעל כהן-פארן: חד וחלק.

יעל כהן-פארן: זה המקום של הוועדה.

משה גפני: אני מסכים אתך לגמרי.

יעל כהן-פארן: שאלות לשר בנוגע לתקציב.

יעל כהן-פארן: אפשר לשאול אותו רק שאלות מאוד קצרות?

משה גפני: לא.

משה גפני: אין זמן לשאלות.

משה גפני: אנחנו נמשיך את הדיון.

יעל כהן-פארן: כי יש לי שאלות על תקציב של סיוע בצער בעלי חיים.

יעל כהן-פארן: תודה.

ג'מעה אזברגה: כאן מדברים על הקצבת מים ואני חושב שהמים זה דבר חיוני וחשוב לחקלאים אבל חשוב גם לאנשים לשתות.

ג'מעה אזברגה: יש אנשים, אדוני היושב ראש, בנגב שלא שותים מים וצריכים ללכת למכלית שנמצאת במרחק של שבע-שמונה קילומטרים.

ג'מעה אזברגה: דיברנו פעם בוועדה שלך בעניין של המים.

ג'מעה אזברגה: אדוני שר, בביצוע של תקציב משרד החקלאות בנושא הבדואים, ארבעה אחוזים מהביצוע מול תקציב 2017.

ג'מעה אזברגה: ארבעה אחוזים לבדואים שזה 85 מיליון שקלים.

ג'מעה אזברגה: רציתי לשאול כמה שאלות, גם שאלה וגם אמירה.

ג'מעה אזברגה: נושא הפרוצלה אדוני השר, הוקצב משנת 2014 ל-2019, האם התכנית הזאת ממשיכה?

אורי אריאל: כן.

ג'מעה אזברגה: התקציב בסך 10 מיליון שקלים קיים אבל התכנית נעצרה.

אורי אריאל: אני אענה.

אורי אריאל: אני יודע.

ג'מעה אזברגה: אדוני השר, היכן התכניות שלך בכל התקציב הזה לחקלאות של המגזר הבדואי?

ג'מעה אזברגה: זה לא קיים.

ג'מעה אזברגה: העניין של פיתוח הכפר, נגיד תיירות פנימית.

ג'מעה אזברגה: עסקים קטנים – לא קיים בתכנית.

אורי אריאל: לא.

אורי אריאל: אל תגיד.

אורי אריאל: תשאל.

אורי אריאל: אל תגיד.

אורי אריאל: אני אענה לך.

אורי אריאל: אם אתה רוצה להגיד, תגיד.

ג'מעה אזברגה: אני שואל ואני מצפה לתשובה.

ג'מעה אזברגה: היכן התכנית שלך לגבי אבוקדו שאתה הולך לטעת מיליון דונם על ידי הסינים?

אורי אריאל: עברנו נושא.

ג'מעה אזברגה: היושב ראש אמר לי לקצר ולכן אני מקצר עד כמה שניתן.

ג'מעה אזברגה: האם בשנת בצורת, אם הכריזו על שנת בצורת או לא הכריזו, החקלאים הבדואים מקבלים פיצוי?

ג'מעה אזברגה: מה עם תמיכות לחקלאים?

תמי שור: כמה דברים בקצרה.

משה גפני: בקצרה, זה בקצרה.

משה גפני: אנחנו נמשיך את הדיון.

תמי שור: יש כאן דבר אחד שהוא מדהים בעיני.

תמי שור: מדהים בכל קנה מידה ובכל רמה ובכל היבט שמסתכלים עליו.

תמי שור: המדהים הוא לא שבוצע השנה 11 אחוזים קיצוץ לחקלאים במערכת הארצית מהמקסימום שהם לקחו בשנת 2015 ל-2016.

אסף לוי: אבל אנחנו יודעים שזה לא נכון.

אסף לוי: ה-292 נהיה 310 וחברי הכנסת דיברו על 440, על תכניות פיתוח שהחקלאים בנו עליהן.

תמי שור: המדהים הוא שהדבר הזה קורה רק עכשיו, אחרי שנה חמישית של בצורת ברציפות.

תמי שור: אף אחד לא היה כאן אחרי ארבע שנים, אחרי שלוש שנים ואחרי שנתיים.

תמי שור: לשבת כאן מסביב לשולחן הזה ולהגיד ששום דבר לא השתנה מאז המקום בו היינו לפני עשור, זה מצב שהוא כל כך שגוי שקשה לתאר אותו.

תמי שור: אנחנו נמצאים היום במצב של 600 מיליון קוב התפלה ויותר מזה ממה שלקחנו השנה.

עמר בר-לב: אף אחד לא אמר שבעשור האחרון לא נעשה דבר.

משה גפני: לא.

משה גפני: אני לא מסכים.

משה גפני: גברת שור, את לא מנהלת דיאלוג עם חברי הכנסת, עם כל הכבוד.

תמי שור: אני אסביר למה הדבר הזה חשוב.

משה גפני: את אומרת שהכול בסדר.

תמי שור: אני לא אומרת שהכול בסדר.

תמי שור: אני אומרת שמזג האוויר מטורף.

תמי שור: פשוט מטורף.

תמי שור: אף תחזית של אף איש מקצוע לפני עשור מהיום לא דיבר על רצף שנות הבצורת שקיימות עכשיו.

משה גפני: בסדר.

משה גפני: דבריך מצוינים.

משה גפני: הכול בסדר.

משה גפני: החטא הקדמון הוא שהוצאנו את זה מהפיקוח שלנו והעברנו את זה אליכם.

קריאה: יפה.

משה גפני: אתם לא צריכים לצחוק כי המחנה הציוני עשה את זה.

משה גפני: אני הייתי נגד.

תמי שור: אדוני היושב ראש, יש כאן סיבה.

משה גפני: זה בסדר.

משה גפני: הפוליטיקאים הם חסרי אחריות.

משה גפני: אבו, תגיד מילה.

תמי שור: רגע.

תמי שור: אני רוצה לומר.

משה גפני: לא.

משה גפני: בישיבה הבאה.

משה גפני: אני הבנתי.

משה גפני: מזג האוויר אשם.

505: ראשית, הסכמתי עם המשפט האחרון שלך אבל לעצם העניין.

משה גפני: היחידים האחראים שנמצאים במערכת השלטונית במדינת ישראל היום, זאת הוועדה הזאת.

505: זה המשפט הבא שלי.

505: אני אומר כאן משפט באחריות.

505: אפשר לחסוך בין 20 ל-30 מיליון קוב עכשיו אם יהיה קיצוץ מרצון.

505: לא שלושה שקלים אלא 2.99 גם בסדר.

505: זה אפשר תוך חודש.

חיים ילין: אתה צריך לומר שאנחנו לא רוצים קיצוץ מים אלא אנחנו רוצים מים.

חיים ילין: לא רוצים פיצויים.

משה גפני: אם יש מישהו שאני לא שולט עליו, זה חיים ילין.

משה גפני: אתה בא אלי עם חוק לגבי עוטף עזה שצריך להאריך בשנתיים ואני מיד עושה את זה.

חיים ילין: גם מזג האוויר בעוטף עם העפיפונים והשריפות, אף אחד לא צפה אותו.

505: אני לא רוצה להיכנס לדיון עכשיו.

505: חבר הכנסת מקלב, לגבי מכון וולקני, צודק.

505: מוכרחים להבין שמחקר תיאורטי ויישומי לא יפתח, כל זמן שהיישומי יבוא על התיאורטי.

505: מי כמוכם בחורי הישיבות יודע את החשיבות של לימוד לשמו ומה זה מביא למדע.

משה גפני: תודה.

משה גפני: אדוני השר, בבקשה.

משה גפני: דב וג'בארין, אם יהיה זמן תדברו אחרי השר, ואם לא, אתם הראשונים שתדברו בישיבה הבאה.

אורי אריאל: אני אעשה את זה בקצרה.

אורי אריאל: אני רק רוצה לבקש.

אורי אריאל: אם מישהו ירצה לשלוח אלינו את ההערות והשאלות, בבקשה.

משה גפני: לא.

אורי אריאל: סליחה.

אורי אריאל: לא אמרתי כלום.

משה גפני: אל תיכנס לתחום שלי.

משה גפני: אני הצעתי ואני אעשה את זה.

משה גפני: אני רוצה להכין נייר.

משה גפני: אנחנו נקבע ישיבה עם השר, אנחנו נקבע ישיבה עם שר האוצר.

משה גפני: המים והחקלאות לא ירדו מסדר היום.

אורי אריאל: אני מבקש להתחיל עם נושא הפשיעה והטרור החקלאי.

אורי אריאל: אין לנו שום כוונה לוותר בעניין הזה כהוא זה.

אורי אריאל: זה נכון שזה לוקח זמן וכשיש שריפה, ההודעות האלה לא מנחמות אף אחד אבל אפשר לבדוק את זה במעשים.

אורי אריאל: אנחנו הרי אנשי מעשה.

אורי אריאל: תבדקו את זה במעשים.

אורי אריאל: אני אומר את זה גם לגבי השר ארדן וגם לגבי שרת המשפטים.

אורי אריאל: אני אומר גם לגבי משרד החקלאות ככל שיש לו כלים לזה.

אורי אריאל: מישהו מצפה שנפעיל כיבוי אש או את משטרה, הוא כמובן טועה.

אורי אריאל: אנחנו באפס סבלנות לעניין הזה ואנחנו עושים את כל המאמצים ומוכנים לשמוע כל אחד שיביא עצה מעשית ויאמר מה הוא מציע לעשות.

אורי אריאל: אנחנו שומעים ועושים.

אורי אריאל: אני רוצה לומר שיש מה שנקרא ועדת השמונה, ועדה משותפת לרשות המים, משרד האוצר, משרד החקלאות והתאחדות חקלאי ישראל שהרחיבה מאוד את האפשרות לשימושים במה שנקרא הסכם המים.

אורי אריאל: זה הסכם שניתן לחקלאים כאשר בעקבות הקיצוץ יש להם פיצוי.

אורי אריאל: הוא היה לדברים מאוד מסוימים, יחסית מעטים, והרחבנו אותו מאוד.

אורי אריאל: נשאר רק שהאוצר יחתום.

אורי אריאל: כל השאר חתמו ויש הסכמה על זה.

אורי אריאל: אני מקווה שזה יצא לפועל.

אורי אריאל: יש בקרן סדר גודל של כ-180-200 מיליון שקלים.

אורי אריאל: זה צבוע לכל חקלאי וחקלאי.

אורי אריאל: זה לא כסף פנוי כאן למשהו, אם מישהו מתכנן לעשות משהו אלא זה פלוני במושב אלמוני, הוא יודע כמה מגיע לו והוא יכול להשתמש.

אורי אריאל: אנחנו נביא לכם את הנייר.

אורי אריאל: דבר נוסף שאנחנו מתקדמים בו.

אורי אריאל: אני חתמתי על מה שנקרא ועדת ערן ניצן.

אורי אריאל: שימוש מיטבי בקרקע.

אורי אריאל: קרי, להפוך קרקעות זמניות משלוש שנים הסכם ל-24 שנים.

אורי אריאל: לא אכנס לפרטים.

חיים ילין: הסכם מטעים.

אורי אריאל: לא.

אורי אריאל: לא הסכם מטעים.

אורי אריאל: 15 זה מטעים.

חיים ילין: 21.

חיים ילין: שלש כפול שבע.

אורי אריאל: תודה.

אורי אריאל: זה שינוי מהותי בהתנהלות של הקרקע של החקלאים לאדמות הזמניות.

אורי אריאל: זה נותן אפשרות להשקיע השקעות ארוכות טווח כמו מים, חשמל, בתי אריזה, כל הדברים.

אורי אריאל: הדבר הזה נעשה בשיתוף פעולה בין האוצר, רמ"י, משרד המשפטים ואנחנו.

אורי אריאל: אני חותם על זה היום ומעביר את זה לשר האוצר לחתימה.

אורי אריאל: אני חושב שזה ייתן פתח משמעותי ביותר לחקלאות.

אורי אריאל: נכון, זאת לא תשובה למה שקרה הלילה או מחר, מדברים על טווחים ארוכים ובינוניים.

אורי אריאל: זה מסוג הדברים של ראייה ארוכת טווח שמשנה מציאות.

איתן ברושי: שאלה קטנה.

איתן ברושי: אתה הולך על חלוקת הקיצוץ דיפרנציאלי או אחיד?

איתן ברושי: כי זה קורה כל יום עכשיו.

אורי אריאל: אם יש דקה, אני אתייחס.

משה גפני: יש לך.

תמי שור: זה לא קורה.

תמי שור: זה כבר קרה.

תמי שור: זה מעשה עשוי ואין מה לדון עליו.

אורי אריאל: הקיצוץ קרה.

אורי אריאל: רשות המים החליטה.

אורי אריאל: ראשית, היא יכולה לחזור בה.

אורי אריאל: שנית, אני לא מדבר בשם רשות המים.

אורי אריאל: אני עונה לך.

אורי אריאל: איך מחלקים את הקיצוץ, זה אצלנו ולא ברשות המים.

אורי אריאל: נכון?

תמי שור: נכון אבל אתם עושים תקנות.

אורי אריאל: למה אתם צריכים לסבך מה שלא מסובך.

אורי אריאל: אתם החלטת על הסכום, הרשות החליטה על הסכום, בסדר גמור.

אורי אריאל: דרך אגב, אנחנו יושבים שם, כולל מנכ"לים.

אורי אריאל: איתן שאל לגבי האיקס הזה שסוכם לקצץ, אך מחלקים אותו.

אורי אריאל: אני בודק את הצעתך.

אורי אריאל: אני לא רוצה לענות בשליפה.

אורי אריאל: זה דבר עם משמעויות רוחביות שאתה מבין אותן היטב וזה בסדר.

אורי אריאל: אני לא אצא נגד ההצעה אלא אני אומר לך שאני צריך זמן בדיקה, אני מעריך עשרה ימים.

תמי שור: אדוני השר, אתם מדברים על מעשה שכבר נעשה.

משה גפני: אז אנחנו מדברים.

משה גפני: כאן מותר לדבר.

חיים ילין: השר אמון על המים.

חיים ילין: ענה במליאת הכנסת שהקיצוץ לא יהיה אחיד והוא ישקול לבוא לקראת אזורי עדיפות לאומית וקו עימות.

חיים ילין: הוא אמר את זה סתם?

אורי אריאל: אני רציתי לענות לחבר הכנסת ג'מעה אזברגה אבל הוא יצא ולכן אני עובר הלאה.

אורי אריאל: אני אומר לאורי מקלב ידידי וגם לאבו ולאחרים.

אורי אריאל: כל מי שהעלה את עניין מכון וולקני, אני מתייחס אליו.

אורי אריאל: אני אומר לכם בהן צדק שאין שום קשר בין הדיונים האם מכון וולקני יעבור או לא ועוד לא הוחלט להעביר אותו לבין הקיצוץ הקיים.

קריאה: אין קשר אבל הקיצוץ הוא חמור.

אורי אריאל: אני מכיר בכך שלעובדים יש את כל האפשרויות מבג"ץ דרך שביתה דרך מה שהם יחליטו.

אורי אריאל: זה לא לצנינים בעיני.

אורי אריאל: אלה הם כללי העבודה במשק הזה ואנחנו עומדים בהם.

אורי אריאל: דבר אחרון.

אורי אריאל: לא הוכרז שנת בצורת.

אורי אריאל: יעל יצאה.

אורי אריאל: אני מקווה מאוד שבדיון הבא אתה תסכם את הנושאים שהוועדה נכנסת אליהם.

אורי אריאל: תודה לוועדה, תודה ליושב ראש, תודה ליועצת המשפטית, תודה למזכ"ל.

משה גפני: לגבי הנושא של החוק לעידוד השקעות הון בחקלאות.

משה גפני: אתם מביאים את זה לוועדת שרים ביום ראשון.

צביקה כהן: לא.

צביקה כהן: יש לנו שלושה שבועות תזכיר.

צביקה כהן: זה רק בתחילת החודש.

אורי אריאל: אמרתי, בשבוע הראשון של יוני.

צביקה כהן: אני מקווה שזה יהיה בשבוע הראשון של יוני.

צביקה כהן: בשבוע השני.

משה גפני: את החוק של ועדת הכספים נצמיד אליכם, או בוועדת שרים או במליאת הכנסת.

משה גפני: אנחנו הולכים אתכם יחד.

אורי אריאל: בסדר.

משה גפני: לגבי הנושא של החלב.

משה גפני: אני מבקש תשובה בתוך שעה - השר הודיע כאן שהוא חותם – האם שר האוצר חותם.

משה גפני: אני רוצה תשובה על זה.

משה גפני: אם לא, יהיו עוד דיונים.

משה גפני: לגבי הנושא שאמרת ליצחק וקנין שאתה חותם.

אורי אריאל: על הלול.

משה גפני: אתה חותם על זה.

משה גפני: אנחנו גם מחכים להודעה שחתמת.

משה גפני: אנחנו נמשיך לדון בכל הדברים שהועלו כאן, גם לגבי הקיצוצים.

משה גפני: אנחנו נשב עם שר החקלאות.

משה גפני: אני רוצה לומר לך, לאגף התקציבים, שביום שני אני מביא העברות ועודפים.

משה גפני: יש לי בעיה עדיין עם הגרעינים אבל יכול להיות שעד יום שני היא תיפתר.

משה גפני: אם היא לא תיפתר, אנחנו מעכבים כאן עודפים של המשרד.

משה גפני: אני מבקש לפצל את זה.

משה גפני: יכול להיות עד יום שני אנחנו נגיע להסכמה.

משה גפני: יכול להיות.

משה גפני: אם לא נגיע להסכמה, אני לא רוצה לעכב את זה.

משה גפני: אני מבקש מכם שתפצלו את זה.

משה גפני: אל תתני לי תשובה.

משה גפני: אני רוצה שתפצלו.

משה גפני: זה הכול.

משה גפני: אני דורש את זה מכם.

משה גפני: תודה רבה.

משה גפני: הישיבה נעולה.